title: Riemannin pinta

text:
Riemannin pinta voidaan määritellä usealla ekvivalentilla tavalla. Tässä muutama:
Tämä konstruktio ei ole matemaattisesti kovin eksakti, mutta valottaa ehkä ajatusta Riemannin pintojen takana.


title: Riemannin pinta

text:
Funktio formula_3 ei ole yksikäsitteinen, vaan se saa jokaisessa pisteessä formula_4 kaksi eri arvoa. Nimittäin jokainen kompleksiluku z voidaan ilmoittaa muodossa formula_5, tällöin
formula_6.
Siispä kun z kulkee yhden kierroksen (r-säteistä ympyrää pitkin) niin formula_7 kulkee vain puolikierrosta.


title: Riemannin pinta

text:
Neliöjuurifunktiolla on siis kaksi haaraa. Tästä ongelmasta päästään eroon rajoittamalla argumentti esimerkiksi välille formula_8. Jatkuvuudessa kuitenkin ongelma säilyy. Riemannin ajatus oli ottaa niin monta kopioita kompleksitasosta, kuin funktiolla on haaroja. Eli tässä tapauksessa kaksi. Nämä kopiot asetetaan päällekkäin ja leikataan tasot haaroja pitkin (neliöjuuren tapauksessa negatiivista tai positiivista reaaliakselia pitkin). Leikataan siis molemmista tasoista negatiivista reaaliakselia pitkin.
Nyt liimataan ylemmän kompleksitason toisen neljänneksen leikkausreuna alemman kompleksitason kolmannen neljänneksen leikkausreunaan. Liimataan vielä ylemmän kompleksitason kolmannen neljänneksen leikkausreuna alemman tason toisen neljänneksen leikkausreunaan (kuvassa keltaiset reunat liimataan yhteen ja punaiset reunat liimataan yhteen).


title: Riemannin pinta

text:
Näin on saatu aikaan pinta, joka itse asiassa on Riemannin pinta. Tällä Riemannin pinnalla voidaan määritellä uusi neliöjuurifunktio, joka on yksikäsitteinen - nyt voidaan nimittäin erottaa ne pisteet toisistaan, joissa neliöjuurifunktio sai kaksi eri arvoa. Eli funktio saakin kaksi eri arvoa kahdessa eri pisteessä. Tämä johtuu siitä, että täyden kierroksen kulkeminen uudella pinnalla vaatii molempien kompleksitasojen kierrosten läpikäymistä. Pisteet voidaan siis erottaa kierrosluvun perusteella (ensimmäinen kierros ja toinen kierros). Mielivaltainen luku formula_4 löytyy molemmilta kompleksitasoilta samasta kohtaa, mutta tässä konstruktiossa ne ovat eri pisteet (sillä ne ovat "eri kerroksessa"). Tarkempi tarkastelu osoittaisi, että neliöjuurifunktio on myös analyyttinen ja siis myös jatkuva tällä Riemannin pinnalla.
Riemannin pinnat voidaan luokitella kolmeen eri luokkaan: hyperbolisiin, parabolisiin ja elliptisiin Riemannin pintoihin. Geometrisesti nämä vastaavat negatiivista kaarevuutta, nolla kaarevuutta ja positiivista kaarevuutta.


title: Riemannin pinta

text: Määritelmän mukaan, pinta "X", jonka vakio kaarevuus on +1, on elliptinen. Riemannin pallo C ∪ {∞} on ainoa esimerkki.


title: Riemannin pinta

text:
Määritelmän mukaan nämä ovat ne pinnat "X", joiden vakio kaarevuus on 0.
Tällöin on kolme mahdollisuutta "X":lle. Se voi olla kompleksitaso, punkteerattu kompleksitaso tai torus


title: Riemannin pinta

text: Riemannin pinnat joiden kaarevuus on −1 kutsutaan "hyperbolisiksi". Tämä luokka on isoin näistä kolmesta.


title: Suomen Urheilukuninkuuskilpailut 1905

text: Suomen urheilukuninkuudesta kilpailtiin Viipurissa 11. - 12. kesäkuuta 1905. Viipurin Reippaan Heikki Åhlman saavutti kuninkuuden ja maisterinarvon. Myös toiseksi sijoittunut Ek saavutti maisterin vaatimustason. Pisteet laskettiin kahdeksasta kaikille pakollisesta lajista. Vaihtoehtoiset lajit olivat ratkaisevia vain maisterin- ja kandidaatin arvoa tavoiteltaessa.


title: Suomen Urheilukuninkuuskilpailut 1905

text: Lajit: 1. leuanveto, 2. kieppi, 3.korkeushyppy 4.pituushyppy, 5.keihäänheitto, 6.kuulantyöntö 7. 100 metriä 8. 1 500 metriä 9. Vaihtoehto I: kiekko, hirrensyöksy tai seiväshyppy 10. Vaihtoehto II: 10 km hiihto tai 500 m uinti. Heitto- ja hyppylajeissa tulokset ovat molempien käsien tai jalkojen yhteistuloksia.


title: Airspeed Courier

text: Airspeed AS.5 Courier oli Airspeedin valmistama brittiläinen matkustajalentokone, jonka suunnittelivat N. S. Tiltman ja A. H. Tiltman. Couriereita valmistettiin yhteensä 16 kappaletta, mikä oli huomattavasti enemmän kuin Airspeedin edellisiä lentokoneita.


title: Airspeed Courier

text: Helmikuussa 1934 Yhdistyneen kuningaskunnan ilmavoimat hankki yhden Courierin viestintätehtäviin mutta palautti sen Airspeedin kehitettäväksi seuraavana vuotena. Toisessa maailmansodassa kymmenen Courieria palveli ilmavoimissa viestintä- ja kuljetustehtävissä. Näistä vain yksi selviytyi sodan läpi, ja se palautettiin siviilikäyttöön 18. tammikuuta 1946.


title: Airspeed Courier

text: AS.5-mallin koneiden siivet olivat kangaspinnoitettua- ja runko vaneripinnoitettua puurakennetta etuosaa lukuun ottamatta, joka oli rakenteeltaan hitsattua teräsputkea. Moottori kiinnittyi eturungon metallirakenteeseen. Siiven 3,1 metrin mittainen keskiosa kiinnittyi kiinteästi runkoon, uloimpien osien kiinnittyessä keskiosaan neljällä pultilla. Koneen hydraulitoimisessa sisäänvedettävässä laskutelineissä käytettiin öljypneumaattisia joustintukia ().


title: Airspeed Courier

text: Konetyypistä oli myöhemmin suunnitteilla Kanadan markkinoille suunnattu kokometallinen AS.11-versio.


title: Kesäyön unelma (täsmennyssivu)

text: Kesäyön unelma voi tarkoittaa ainakin seuraavia:


title: Kurskin asema (Moskova)

text: Kurskin asema (, Станция Москва-Пассажирская-Курская, "Stantsija Moskva-Passažirskaja-Kurskaja", "Moskovan Kurskin-matkustaja-asema") on yksi Moskovan suurimmista rautatieasemista. Asemalta liikennöidään vilkkaasti erityisesti etelään (Etelä-Venäjälle ja Ukrainaan), koilliseen ja itään. Myös osa esimerkiksi Pietarin Moskovan aseman ja Murmanskin junista Ukrainaan ja Venäjän eteläosiin kulkee Kurskin aseman kautta. Kaukojunien ohella aseman lähiliikenne on runsasta.


title: Kurskin asema (Moskova)

text: Hallinnollisesti Kurskin asema kuuluu Venäjän rautateiden Moskovan seudun ja maan lounaisosien rataverkosta ja asemista vastaavan Moskovan rautateiden vastuualueeseen.


title: Kurskin asema (Moskova)

text: Kurskin asema sijaitsee Moskovan ydinkeskustan itäpuolella, Punaiselta torilta asemalle on noin 2,6 kilometriä. Lähimmät, toisiinsa tunnelilla liitetyt metroasemat ovat "Kurskaja" ja "Tškalovskaja" (linjat 3, 8, 10)


title: Kurskin asema (Moskova)

text: Kurskin aseman historia alkaa 1860-luvulta, jolloin asemarakennus oli aluksi puinen ja sijaitsi eri paikassa kuin nykyinen asema. Nykyinen rakennus on alkujaan 1930-luvulta, ja sen eteen rakennettiin 1972 laatikkomaisempi laajennus.


title: Kurskin asema (Moskova)

text: Moskovan Kurskin asemalta liikennöi päivittäin useita vuoroja Kurskissa sijaitsevalle Kurskin rautatieasemalle.


title: Pierre-Alexandre Parenteau

text: Pierre-Alexandre "P. A." Parenteau (s. 24. maaliskuuta 1983 Hull, Quebec, Kanada) on kanadalainen jääkiekkoilija joka edustaa NHL-seura Nashville Predatorsia. Parenteau on pelipaikaltaan oikea laitahyökkääjä.


title: Pierre-Alexandre Parenteau

text: Parenteau varattiin NHL:ään yhdeksännellä kierroksella numerolla 264 Mighty Ducks of Anaheimin toimesta. 28. joulukuuta 2006 Parenteau vaihdettiin Ducksista joukkuetoverinsa Bruno St. Jacquesin kanssa Chicago Blackhawksiin.


title: Pierre-Alexandre Parenteau

text: Parenteau teki NHL-debyyttinsä kaudella 2006–2007 Blackhawksin paidassa. Hän pelasi viisi ottelua ennen kauden loppua saalistaen yhden syöttöpisteen. 11. lokakuuta 2007 Parenteau kaupattiin New York Rangersiin, josta Blackhawks sai Rangersin seitsemännen kierroksen varauksen .


title: Pierre-Alexandre Parenteau

text: Parenteau pelasi melkein kolme kautta AHL:ssä Hartford Wolf Packissa, kunnes kaudella 2009–2010 hän nousi Rangersin kokoonpanoon ja teki ensimmäisen NHL-maalinsa New York Islandersia vastaan 28. lokakuuta 2009. Hän pelasi koko kaudella 22 ottelua tehden tehot 3+5=8.


title: Pierre-Alexandre Parenteau

text: Kaudella 2010–2011 Parenteau siirtyi Islandersiin ja oli yksi joukkueensa tärkeimpiä pelaajia tehoillaan 20+33=53. Seuraavalla kaudella hänen tehonsa nousivat entisestään, ja hän teki kauden aikana 67 pistettä. Kesällä 2012 Paranteau solmi Colorado Avalanchen kanssa neljävuotisen ja 16 miljoonan dollarin arvoisen sopimuksen. Kauden 2014-2015 Parenteau pelasi Montreal Canadiensissa ja kauden 2015-2016 Torontossa. Kesällä 2016 hän siirtyi New York Islandersin organisaatioon.


title: Pierre-Alexandre Parenteau

text: Parenteaun serkut Pierre-Marc Bouchard ja François Bouchard ovat myös jääkiekkoilijoita.


title: Avro 626

text: Avro 626 oli Avron valmistama brittiläinen koulutuslentokone, jota valmistettiin maailmansotien välisenä aikana.


title: Avro 626

text: Avro 626 sai alkunsa edellisen Avro 621:n suuresta suosiosta, ja sen suunnittelijat päättivät valmistaa erityisesti ulkomaisille ilmavoimille suunnatun koulutuslentokoneen. Konetta pystyttiin käyttää useissa eri koulutustarkoituksissa, ja se saavutti suurta suosiota ulkomailla. Vuoteen 1939 asti koneita oltiin valmistettu 27 Egyptille, 26 Portugalille, 21 Kreikalle, 20 Chilelle, 14 Argentinalle, 15 Brasilialle, 12 Belgialle, 12 Kanadalle, 9 Kiinalle, 7 Yhdistyneelle kuningaskunnalle, 4 Irlannille, 4 Virolle, 4 Liettualle ja 3 Uudelle-Seelannille. Toisen maailmansodan jälkeen ainakin kolme lentokonetta selvisi vahingoittumattomina siviilikäyttöön.


title: Kalsiummorfenaatti

text: Kalsiummorfenaatti on morfiinin kalsiumsuola. Sitä muodostuu kun oopiumialkaloidi-vesiseokseen sekoitetaan kalsiumhydroksidia. Tätä metodia käytetään erottamaan morfiini muista alkaloideista. Kalsium muodostaa morfiinin kanssa veteen liukenevan suolan Ca CHNO; morfiinialkaloidi liukenee kylmään veteen vain huonosti.


title: Brandon Yip

text: Brandon Yip (s. 25. huhtikuuta 1985 Maple Ridge, Brittiläinen Kolumbia) on kanadalainen jääkiekkoilija, joka edustaa KHL-joukkue Kunlun Red Staria.


title: Brandon Yip

text: Ennen NHL-varaustaan Yip pelasi Coquitlam Expressin juniorijoukkueessa British Columbia Hockey Leaguessa. Kausilla 2005–2009 hän pelasi Bostonin yliopistossa yliopistosarjassa. Hänet valittiin vuoden tulokkaaksi yliopistosarjassa kaudella 2005–2006.


title: Brandon Yip

text: Colorado Avalanche varasi Yipin vuonna kahdeksannella kierroksella 239. pelaajana. Heinäkuussa 2009 Yip solmi joukkueen kanssa vuoden mittaisen sopimuksen. Kaudella 2009–2010 hän pelasi 32 NHL-ottelua, joissa teki pisteet 11+8=19. Hän pelasi kaudella myös kuusi ottelua Avalanchen AHL-farmijoukkue Lake Erie Monstersissa.


title: Brandon Yip

text: Yipin sopimus Coloradossa uusittiin kaksivuotisena kesällä 2010. Hän pelasi kaudella 2010–2011 yhteensä 71 ottelua pistein 12+10=22. Kaudella 2011–2012 hän kärsi loukkaantumisista ja pelasi alkukaudella vain kymmenen ottelua ilman pisteitä, kunnes Nashville Predators otti hänet tammikuussa 2012 siirtolistalta. Yip pelasi Nashvillessä loppukaudella 25 ottelua pistein 3+4=7. Kesäkuussa 2012 hän teki Nashvillen kanssa vuoden sopimuksen.


title: Brandon Yip

text:
Kaudella 2012–2013 Yip pelasi Predatorsissa 34 ottelua (3+5=8). Hän siirtyi kauden jälkeen Phoenix Coyotesiin vuoden sopimuksella. Hän on pelannut osan alkukaudesta 2013 AHL-joukkue Portland Piratesissa.
Yipin juuret ovat Kiinassa ja Irlannissa: hänen äitinsä on kiinalainen ja isänsä puoliksi kiinalainen ja puoliksi irlantilainen.


title: Hemolakria

text: Hemolakria (arkikielessä usein verikyynel) on ruumiillinen tila, jossa ihminen tuottaa kyyneliä, jotka sisältävät verta. Termillä tarkoitetaan niin punaisen värisiä kuin täysin verestä muodostuneita kyyneliä.


title: Hemolakria

text: Fiktiossa hemolakria on tullut tunnetuksi erityisesti "Casino Royale" -elokuvassa esiintyvästä Le Chiffrestä (Mads Mikkelsen). Julkisuudessa esille tulleita hemolakriaa sairastavia ovat intialainen Rashida Khatoon ja yhdysvaltalainen Calvino Inmania. Kumpikin heistä itkee säännöllisesti tahtomattaan verikyyneliä.


title: Assaljärvi

text: Assaljärvi () on kraatterijärvi Djiboutin itäisessä osassa. Se sijaitsee Tadjouranlahden läntisessä päädyssä Tadjourahin alueella Dikhilin alueen rajalla Ison hautavajoaman pohjoisosassa. Assaljärvi on suolapitoinen järvi, joka sijaitsee noin 155 metriä merenpinnan tason alapuolella Afarin syvänköalueella ollen koko Afrikan matalin kohta, ja kolmanneksi syvin painauma maailmassa Kuolleenmeren ja Genesaretinjärven jälkeen.


title: Kiovan asema (Moskova)

text: Kiovan asema (, "Moskovan Kiovan-matkustaja-asema") on suuri rautatieasema Moskovan keskustan länsiosissa. Asemalta liikennöidään erityisesti lounaaseen kohti itäistä Keski- ja Etelä-Eurooppaa, esimerkiksi Ukrainan, Bulgarian ja Kreikan suuntaan. Kaukojunien ohella Kiovan asema on vilkas lähiliikenteen asema ja aeroexpress-junien lähtöpiste Moskovan Vnukovon lentoasemalle. Keskimäärin noin 70 000 matkustajaa kulkee aseman kautta päivittäin.


title: Kiovan asema (Moskova)

text: Kiovan asema sijaitsee Moskovan ydinkeskustan länsipuolella, linnuntietä noin 3,6 kilometriä Punaiselta torilta, Moskvajoen tuntumassa. Lähin metroasema on "Kijevaskaja" heti aseman edustalla (tumman sininen linja 3, sininen linja 4 ja ruskea rengaslinja 5).


title: Kiovan asema (Moskova)

text: Asema rakennettiin vuosina 1914–1918. Vuoteen 1934 sen nimi oli "Brjanskin asema".


title: Mannerheim (täsmennyssivu)

text: Mannerheim voi tarkoittaa seuraavia:


title: Erkki Reenpää

text: Erkki Reenpää (7. maaliskuuta 1925 Helsinki – 20. tammikuuta 2004 Helsinki) oli kustannusyhtiö Otavan apulaisjohtaja. Reenpää vastasi pääsääntöisesti käännöskirjallisuuden kustantamisesta. Hänen isänsä oli kirjankustantaja ja professori Heikki Reenpää.


title: Erkki Reenpää

text: Erkki Reenpää opiskeli Helsingin ja Kalifornian yliopistoissa. Otavan palvelukseen hän tuli vuonna 1951. 1960-luvulla Reenpää oli mukana perustamassa Lahden kansainvälistä kirjailijakokousta. Hän oli myös aktiivisesti mukana Eino Leino -seuran toiminnassa.


title: Erkki Reenpää

text: Vuonna 2003 hän julkaisi muistelmansa nimellä "Vaeltava lokikirja – kirjailijoistani ja matkoistani".


title: Nick Ebert

text: Nick Ebert (s. 11. toukokuuta 1994) on yhdysvaltalainen jääkiekkopuolustaja, joka edustaa OHL-joukkue Windsor Spitfiresia. Ebert varattiin Kanadan junioriliiga OHL:ään ensimmäisellä kierroksella 17. pelaajana vuonna 2010. Varaajana toimi St. Michael's Majors, mutta Ebert kaupattiin nykyiseen joukkueeseensa kauden 2010–2011 alussa.


title: Nick Ebert

text: Ebert pelaa numerolla 22.


title: Tuntematon sotilas (täsmennyssivu)

text: Tuntematon sotilas voi tarkoittaa ainakin seuraavia:


title: Nikita Nikitin

text: Nikita Aleksandrovitš Nikitin (; s. 16. kesäkuuta 1986 Omsk, Venäjän SFNT, Neuvostoliitto) on ammattilaisjääkiekkoilija, joka pelaa KHL-joukkue Traktor Tšeljabinskissa.


title: Nikita Nikitin

text: Nikitin syntyi Venäjän (tuolloin Neuvostoliitto) Omskissa ja hän vietti junioriuransa Avangardissa. Nikitin oli vakiopelaaja Venäjän U18- ja U20-joukkueissa, hänen kykynsä huomattiin ja St. Louis Blues varasi hänet . Kesäkuussa 2011 Nikitin teki sopimuksen Bluesin kanssa. Hän teki ensimmäisen maalinsa Dan Ellisin selän taakse. Blues myi Nikitinin marraskuussa 2011 Columbus Blue Jacketsiin vaihdossa Kris Russelliin. Kesäkuussa 2014 Nikitin teki Edmonton Oilersin kanssa kaksivuotisen 9 miljoonan dollarin arvoisen sopimuksen. Vuonna 2016 hän siirtyi KHL-seura Avangard Omskiin, jossa hän pelasi kaksi kautta. 2017–18 kaudeksi Nikitin siirtyi pelaamaan toiseen venäläiseen seuraan, Traktor Tšeljabinskiin.


title: Salvarsaani

text: Salvarsaani oli lääkeaineyhdiste, jonka esitteli berliiniläinen lääkäri Paul Ehrlich Saksasta. Se sisälsi sekä arseenia että orgaanista yhdistettä. Paul Ehrlich sai vuonna 1908 jaetun Nobelin palkinnon lääketieteestä. Salvarsaani tuli markkinoille vuonna 1910.


title: Salvarsaani

text: Lääke kehiteltiin neurosyfiliksen hoitoon. Sen muita nimiä olivat arsfenamiini ja "606", joka viittasi Ehrlichin kokeilemien yhdisteiden järjestysnumeroon.


title: Salvarsaani

text: Salvarsaanin pohjalta kehitettiin neosalvarsaani vuonna 1912. Penisilliinin laajamittainen käyttöönotto johti sittemmin näistä arseeniyhdisteistä luopumiseen.


title: Amerikankreikkalaiset

text: Amerikankreikkalaiset ovat Yhdysvalloissa asuvia kreikkalaisia. Vuoden 2007 arvion mukaan maassa asui 1 380 088 kreikkalaistaustaista henkilöä. Alueellisesti kreikkalaiset ovat keskittyneet Yhdysvaltojen koillis-, etelä- ja länsiosiin. Suuria määriä asuu esimerkiksi New Yorkin, Kalifornian, Illinoisin, Massachusettsin ja Floridan osavaltioissa. Suhteellisesti suurin keskittymä kreikkalaisia on Floridan Tarpon Springsissä, jossa asukkaista 10,4 % on kreikkalaistaustaisia.


title: Amerikankreikkalaiset

text: Tiettävästi ensimmäinen kreikkalainen Amerikassa oli espanjalaisen löytöretkeilijä Panfilio de Narvaezin kanssa samalla aluksella matkannut Don Teodoro tai Theodoros-niminen merimies. On myös väitetty, että Vancouverinsaarella purjehtinut Juan De Fuca olisi todellisuudessa ollut kreikkalaistaustainen ja oikealta nimeltään Ionnis Phocas. Muita mahdollisesti Amerikassa varhain vierailleita merimiehiä olivat John Griego ja Petros Kreetalainen. Varhaisin kreikkalaisten siirtokunta Yhdysvalloissa oli vuonna 1768 perustettu "New Smyrna" lähellä nykyistä St. Augustinea Floridassa. Kreikkalaisten ohella siirtokunnassa oli myös esimerkiksi korsikalaisia. Siirtokunta osoittautui kuitenkin epäonnistuneeksi ja se hylättiin vuonna 1777. Jo tätä ennen suuri osa sen asukkaista oli muuttanut St. Augustineen, jossa kreikkalaiset menestyivät kauppiaina ja pienliikemiehinä. Kaupunkiin rakennettiin kreikkalainen koulu ja kirkko.


title: Amerikankreikkalaiset

text: Suurempi aalto kreikkalaisia siirtolaisia tuli Yhdysvaltoihin Kreikan vapaussodan seurauksena vuodesta 1821. Yhdysvaltalaiset lähetyssaarnaajat toivat maahan noin 40 orvoksi jäänyttä kreikkalaislasta, joiden lisäksi muuttajia tuli esimerkiksi Khioksen saarelta siellä tapahtuneen verilöylyn jälkeen vuonna 1822. Muuttajista osa oli myös kotoisin varsinaisen Kreikan ulkopuolelta, kuten Vähästä-Aasiasta. Vuoteen 1860 mennessä Yhdysvalloissa asui 328 kreikkalaista. Heidän määränsä pysyi pienenä 1880-luvulle saakka, jolloin muuttajia alkoi taas tulla etenkin Peloponnesoksen alueelta Etelä-Kreikasta ja 1890-luvulla myös muualta Kreikasta. Muuttajia tuli edelleen muutamia satoja vuosittain 1900-luvun alussa. Suurin osa heistä oli yksin saapuvia miehiä ja noin 30 % ennen vuotta 1930-muuttaneista palasi takaisin Kreikkaan. Kreikkalaisten muuttajien määrää rajoittaneita kiintiöitä suurennettiin 1920-luvulla pariin otteeseen ja vuosien 1925–1929 välillä maahan tuli 10 883 kreikkalaista. Vuonna 1953 maahan saapui noin 17 000 kreikkalaista pakolaisina. Maahanmuuttajakiintiöt poistettiin kokonaan vuonna 1965 ja maahanmuuttoa kannustettiin niiden henkilöiden kohdalla, joilla oli jo perhettä Yhdysvalloissa. Kiintiöiden poiston jälkeen maahan tulleet kreikkalaiset olivat edeltäjiään keskimäärin paremmin koulutettuja ja mukana oli myös suurempia määriä naisia.


title: Amerikankreikkalaiset

text: Yhdysvaltojen kreikkalaiset ovat pääosin ortodokseja ja uskontoon on sekoittunut myös vanhoja uskomuksia, kuten esimerkiksi usko pahaan silmään. Pahalta silmältä ja epäonnelta suojaudutaan erilaisin tavoin, kuten esimerkiksi pitämällä erilaisia amuletteja. Joulun, pääsiäisen ja uudenvuoden lisäksi amerikankreikkalaiset juhlivat monia ortodoksisen kirkon pyhäpäiviä, sekä Kreikan itsenäisyyspäivää. Itsenäisyyspäivän juhlinnoissa saatetaan käyttää kansallispukuja. Kreikkalainen ruoka on suosittua Yhdysvalloissa ja kreikkalaiset ravintolat ovatkin menestyneet hyvin.


title: Miki Weckström

text: Mikael "Miki" Weckström (s. 16. marraskuuta 1992 Espoo) on suomalainen moottoriurheilija. Hän on kuulunut AKK-Motorsportin ryhmään vuodesta 2009 lähtien.


title: Miki Weckström

text: Hän ajoi vuonna 2007 Kartingia ICA Junior -luokassa, jossa hän oli sm-sarjan yhdestoista. Vuonna 2008 hän kilpaili Karting SM KF2 -sarjassa ollen kolmanneksi paras. Vuonna 2009 hän ajoi Kartingin Super KF -luokassa.


title: Miki Weckström

text: Vuonna 2010 Weckström aloitti isoimmissa luokissa siirtyen Eurocup Formula Renault-sarjaan ajaen suomalaisessa Koiranen Motorsport-tallissa. Hän saavutti yhden palkintokorokesijan ja kolme muuta pistesijoitusta, joka oikeutti hänet sarjan 15:ksi 21 pisteellään. Vuonna 2011 hän jatkoi sarjassa ja siirtyi ranskalaiseen Tech 1 Racing-talliin. Hän keräsi vähemmän pistietä kuin viime kaudella keräten 11 pistettä. Hän sijoittui sarjan 18:ksi. Paras sijoitus kilpailussa oli 5:s sija.


title: Miki Weckström

text: Kauden jälkeen Weckström pääsi lokakuun lopussa testaamaan GP3:ssa Tech 1 Racingin ajokkia Barcelonassa. Hän testasi myös vuoden 2012 alussa Status Grand Prix -tallin autoa. Hän oli neuvotellut tallin kanssa sopimusta, mutta ei lopulta saannut paikkaa. Wekström jatkoi Eurocup Formula Renault -sarjassa. Hän ajoi vain kahdeksan kilpailua jättäen loppukauden väliin.


title: Pasi Puolakka

text:
Pasi Pekka Antero Puolakka (s. 6. elokuuta 1961 Hausjärvi) on suomalainen muusikko ja luokanopettaja, laulaja, huilisti-saksofonisti ja huuliharpisti.
Puolakka on vaikuttanut Keravan musiikkielämässä 1980-luvun alusta alkaen ollen mukana toiminnassa paikallisen elävän musiikin yhdistyksen Kermun riveissä sekä toimien sessiomuusikkona useiden yhtyeiden levyillä.


title: Pasi Puolakka

text:
Puolakan omia yhtyeitä ovat mm. Albert Laine Group, Lothar, Treatmen, Dr. Bogenboom, Broken 40 ja Sydänyön rytmi, LP-levy Rakkaus lyö maahan (2017, SYDÄRI004).
Hän toimii myös keravalaisessa soittoyhteisössä Rytmiringissä soittaen erilaisia puupuhaltimia etnisistä huiluista ja pilleistä alkaen saksofoneihin. Hän soittaa myös lyömäsoittimia.


title: Pasi Puolakka

text: Puolakka on vieraillut mm. Kolmannen Naisen, Stratovariuksen, Sub-Urban Triben, Calfin, Secondhand Hasselhoffsin, Kari Peitsamon, Sentencedin, Ensiferumin, Don Huonojen ja For Tomorrowin levyillä yleensä huilun, saksofonin tai huuliharpun kanssa. Hän on tehnyt yhteistyötä yleensä Mikko Karmilan sekä Kai "Hiili" Hiilesmaan kanssa.


title: Pasi Puolakka

text: Puolakka on saanut Keravan kaupungin kulttuuripalkinnon vuonna 1990.


title: Pasi Puolakka

text:
retrokkiblog.wordpress.com/sydanyon rytmi
www.keski-uusimaa.fi>artikkeli 18.9.2017


title: Antabusreaktio

text: Antabusreaktio tarkoittaa voimakasta pahoinvointia, joka syntyy muun muassa disulfiraamin (kauppanimi "Antabus") tai eräiden diabetes- ja tuberkuloosilääkkeiden käyttämisestä yhtä aikaa alkoholin kanssa. Antabusreaktio mielletään usein sivuvaikutukseksi, koska alkoholia ei voi käyttää hoidon aikana, mutta disulfiraamia käytetään alkoholiriippuvuuden hoitoon juuri antabusreaktion vuoksi.


title: Antabusreaktio

text: Reaktio voi aiheutua jo muutaman alkoholigramman nauttimisesta samanaikaisesta antabusaineen kanssa. Reaktio kestää tunteja. Yleisiä oireita ovat muun muassa päänsärky, kuuma ja punoittava iho ("flush"), hengenahdistus, takykardia eli sydämen sykkeen kiihtyminen, pahoinvointi ja verenpaineen lasku.


title: Antabusreaktio

text: Oireet johtuvat siitä, että antabusaine estää aldehydidehydrogenaasi-nimisen entsyymin toimintaa. Normaalitilassa alkoholi hapettuu elimistössä ensin asetaldehydiksi, jonka entsyymi sitten hajottaa. Niinpä asetaldehydi jää elimistöön ja aiheuttaa epämiellyttävät oireet.


title: Antabusreaktio

text: Jotkut kasvit ja sienet toimivat luonnollisena antabuksena ja eivät siis sovi yhtäaikaiseen käyttöön alkoholipitoisten juomien kanssa. Ainakin harmaamustesieni, nuijamalikka, piikkiukonsieni ja tauriontatti aiheuttavat antabus-lääkkeen kaltaisen reaktion.


title: Mônica Carvalho

text: Mônica Rodrigues Carvalho (s. 28. maaliskuuta 1971 Rio de Janeiro) on brasilialainen näyttelijä.


title: Matt Read

text: Matthew Zachary Jarrett ”Matt” Read (s. 14. kesäkuuta 1986 Ilderton, Ontario) on kanadalainen jääkiekkoilija, pelipaikaltaan keskushyökkääjä, joka pelaa NHL-joukkue Minnesota Wildissa.


title: Matt Read

text: Read teki kolmen vuoden mittaisen sopimuksen Philadelphia Flyersin kanssa vuonna 2011, pelattuaan neljä vuotta college-jääkiekkoa Bemidji State Universityssa. Hän esitti hyviä otteita Flyersin harjoitusleirillä ja sai paikan lopullisessa kokoonpanossa. Read teki ensimmäisen maalinsa New Jersey Devilsiä vastaan, maalissa oli Martin Brodeur. 18. toukokuuta 2011 hän teki neljä (1+3) pistettä pelissä, jossa Flyers voitti Ottawa Senatorsin 7–2.


title: Carla Marins

text: Carla Cristina Marins (s. 7. kesäkuuta 1968 Campos dos Goytacazes) on brasilialainen näyttelijä.


title: Nívea Maria

text: Nívea Maria Cândido Graieb (s. 7. maaliskuuta 1947 São Paulo) on brasilialainen näyttelijä.


title: Bekaan laakson hallintoalue

text: Bekaan laakson hallintoalue on yksi Libanonin kahdeksasta hallintoalueesta. Se sijaitsee Bekaan laaksossa, maan koillisosassa. Alueen pääkaupunki on Zahlé. Sen kaksi pohjoisinta piirikuntaa ovat muodostaneet uuden Baalbek-Hermelin hallintoalueen, joka on tullut käyttöön vaiheittain vuoden 2009 vaalien jälkeen.


title: Ammunnan Suomen-mestaruuskilpailut 1909

text: Ammunnan Suomen-mestaruudesta kilpailtiin kolmannen kerran Oulunkylässä toukokuun lopulla 1909. Kilpailuissa ammuttiin useita erikoikilpailuja, mutta Suomen mestaruus ratkaistiin 300 metrin matkalta ammutulla kilpailulla, jossa ammuttiin 30 laukausta ja maksimipistemäärä oli 1 800.


title: Nabatîyén alue

text: Nabatîyén hallintoalue on yksi Libanonin kahdeksasta hallintoalueesta. Se sijaitsee maan eteläosassa. Alueen pääkaupunki on Nabatîyé. Sen pinta-ala on 1 058 km ja vuosina 2004-2005 arvioitu asukasluku oli 221 846.


title: Etelä-Libanonin hallintoalue

text: Etelä-Libanonin hallintoalue on yksi Libanonin kahdeksasta hallintoalueesta. Se sijaitsee maan eteläosassa. Alueen pääkaupunki on Sidon. Sen pinta-ala on 943 km ja vuosina 2004–2005 arvioitu asukasluku oli 401 197.


title: Morgan Parra

text: Morgan Jules Parra (s. 15. marraskuuta 1988 Metz) on ranskalainen rugbynpelaaja, joka pelaa kotimaansa pääsarjassa Clemont Auvergnen joukkueessa. Parran pelipaikkana on joko pelinavaaja (scrum half) tai pelinrakentaja (fly half).


title: Morgan Parra

text: Parra edusti maataan vuoden 2011 rugbyn maailmanmestaruuskilpailuissa, joissa Ranska eteni finaaliin asti. Hän joutui kuitenkin jättämään loppuottelun kesken saatuaan aivotärähdyksen kahdenkymmenen minuutin jälkeen.


title: Islam4UK

text: Islam4UK eli alun perin Al-Muhajiroun oli brittiläinen järjestö, joka pyrki maailmanlaajuiseen kalifaattiin ja vastusti Britannian ja Yhdysvaltain ulkopolitiikkaa. Järjestö kiellettiin terrorismilakien perusteella tammikuussa 2010.


title: Islam4UK

text: Al-Muhajiroun perusti alun perin Omar Bakri Mohammed, joka erosi Hizb ut-Tahrirista, jota ei pitänyt tarpeeksi radikaalina.


title: Islam4UK

text: Bakri vaikutti Finsbury Parkin moskeijassa, jota hän hallitsi Abu Hamza al-Masrin kanssa. Bakrin radikaalit mielipiteet nousivat usein iltapäivälehtien etusivuille, ja häntä pidettiin eräänlaisena julkisena klovnina, mutta julkisuudelta syrjässä hänen näkemyksensä ja saarnansa vaikuttivat nuorten miesten radikalisoitumiseen.


title: Islam4UK

text: Bakri itse hajotti al-Muhajirounin loppuvuodesta 2004 ja pakeni 2005 Libanoniin, josta käsin on saarnannut kannattajilleen Internetissä. Alkuperäisen järjestön hajottua sen kannattajat toimivat usean nimen alla, kuten "Saviour Sect" ja "Al-Ghurabaa", jotka molemmat kiellettiin. Vuonna 2009 he alkoivat esiintyä Islam4UK-järjestön nimellä ja julistivat kokoavansa uudelleen Al-Muhajiroun, jota ei ollut koskaan kielletty. Näiden järjestöjen johdossa näkyi lakimies Anjem Choudary.


title: Islam4UK

text: Maaliskuussa 2009 Al Muhajiroun (nimellä Ahlus Sunnah wal Jamaah) järjesti mielenosoituksen Afganistanin sotaa vastaan ja brittisotilaita vastaan, kun Afganistanista kotiin palannut Royal Anglian Regiment järjesti paraatin Lutonissa. Al Muhajirounin mielenosoitus johti "United Peoples of Luton" -ryhmän vastamielenosoitukseen. Tästä ryhmästä sai alkunsa English Defence League.


title: Islam4UK

text: Monia järjestöjen jäsenistä on tuomittu rikoksista, kuten rahan keräämisestä Irakin mujahideeneille ja tanskalaisen Muhammed-pilapiirtäjän murhaan yllyttämisestä. Omar Khyam suunnitteli ryhmineen pommi-iskujen sarjaa Englannissa ja yksi Israelissa itsemurhapommi-iskun tehnyt mies on liitetty Omar Bakriin.


title: Train

text: Train(s) tai The Train voi viitata ainakin seuraaviin:


title: Samara Felippo

text: Samara Felippo Santana (s. 6. lokakuuta 1978 Rio de Janeiro) on brasilialainen näyttelijä.


title: Sergio Parisse

text: Sergio Francesco Matteo Parisse (s. 12. syyskuuta 1983, La Plata, Argentiina) on italialainen rugbynpelaaja, joka pelaa ranskalaisessa Stade Français'n joukkueessa. Lisäksi Parisse on Italian rugbymaajoukkueen kapteeni.


title: Sergio Parisse

text: Parisse pelaa tavallisesti joko sivutuen (flanker) tai numero kahdeksan (number 8) roolissa.


title: Sergio Parisse

text: Vuonna 2008 Parissesta tuli ensimmäinen italialainen rugbynpelaaja, joka on ollut ehdolla kansainvälisen rugbyliiton IRB:n vuoden pelaajaksi.


title: Sergio Parisse

text: Parisse on naimisissa vuoden 2006 Miss Euroopan, nykyään mallina toimivan Alexandra Rosenfeldin kanssa.


title: Ana Rosa

text: Ana Rosa Guy Galego (s. 18. kesäkuuta 1942 Promissão) on brasilialainen näyttelijä.


title: Ana Rosa

text: Syntynyt taiteilijaryhmästä, hän teki debyyttinsä kaksikymmentäkaksi vuotta televisiossa soittamalla Gypsy Esmeralda TV Tupi. Hän on työskennellyt useissa televisioasemissa, mm. Rede Globo ja Rede Record. Vuonna 1997 se tuli Guinness Book kuten näyttelijä, joka teki enemmän saippuaooppeja maailmassa.


title: Daniela Escobar

text: Daniela Escobar Duncan (s. 16. tammikuuta 1969 São Borja) on brasilialainen näyttelijä.


title: Gabriela Duarte

text: Gabriela Duarte Franco Goldfuss (s. 15. huhtikuuta 1974 Campinas) on brasilialainen näyttelijä.


title: Nívea Stelmann

text: Nívea Stelmann Leôncio (s. 6. huhtikuuta 1974 Paraíba do Sul) on brasilialainen näyttelijä.


title: Fritz Dopfer

text: Fritz Dopfer (s. 24. elokuuta 1987 Innsbruck, Itävalta) on saksalainen alppihiihtäjä. Hän on edustanut Saksaa kaudesta 2007–2008 lähtien.


title: Fritz Dopfer

text: Dopferin ensimmäinen kilpailu alppihiihdon maailmancupissa oli Söldenin suurpujottelussa 28. lokakuuta 2007. Ensimmäisen pistesijansa hän saavutti Kranjska Goran suurpujottelussa tammikuussa 2010 oltuaan lopputuloksissa 17:s. Kolmen parhaan joukkoon hän sijoittui ensimmäisen kerran Beaver Creekin suurpujottelussa 4. joulukuuta 2011 oltuaan kolmas. Toisen kerran hän sijoittui kolmanneksi Wengenin pujottelussa 15. tammikuuta 2012. Tammikuussa 2013 Dopfer sijoittui toiseksi Adelbodenin suurpujottelussa ja maaliskuussa 2014 toiseksi Kranjska Goran pujottelussa. Lokakuussa 2014 hän oli toinen Söldenin suurpujottelussa, joulukuussa toinen Madonna di Campiglion pujottelussa ja tammikuussa 2015 toinen Adelbodenin pujottelussa. Maaliskuussa hän oli toinen Meribelin suurpujottelussa. Hän sijoittui kaudella 2014–2015 maailmancupin kokonaiskilpailussa viidenneksi, suurpujottelucupissa neljänneksi ja pujottelucupissa viidenneksi. Kaudella 2015–2016 hän oli kolmas Kitzbühelin pujottelussa.


title: Fritz Dopfer

text: Garmisch-Partenkirchenin MM-kilpailuissa 2011 Dopfer oli suurpujottelussa 15:s ja pujottelussa 21:s. Schladmingin MM-kilpailuissa 2013 hän kuului Saksan pronssijoukkueeseen joukkuekilpailussa. Lisäksi hän oli seitsemäs sekä pujottelussa että suurpujottelussa. Sotšin olympialaisissa 2014 hän sijoittui neljänneksi pujottelussa ja 12:nneksi suurpujottelussa. Vailin / Beaver Creekin MM-kilpailuissa 2015 hän oli pujottelussa hopealla ja suurpujottelussa viidestoista.


title: Puna-armeijan muistomerkki (Riika)

text: Puna-armeijan muistomerkki on rakennettu puna-armeijan kunniaksi sen voitettua Saksan toisessa maailmansodassa. Muistomerkkiä alettiin toteuttaa vuonna 1976 ja se valmistui vuonna 1985. Muistomerkki koostuu 79-metrisestä obeliskista, jonka ympärillä on veistoksia. Muistomerkki sijaitsee Riian kaupungissa Latviassa.


title: TDP

text: TDP voi tarkoittaa seuraavia:


title: Kari Niinistö

text: Kari Pellervo Niinistö (s. 21. tammikuuta 1943 Salo) on suomalainen kasvatustieteilijä ja kasvatustieteen emeritusprofessori. Hän on toiminut Turun yliopiston kasvatustieteen professorina ja Rauman opettajankoulutuslaitoksen johtajana. Niinistön tutkimusten pääkohteita ovat olleet muun muassa luokanopettajan koulutus ja opettajien täydennyskoulutus, etäopetus, hermeneuttinen tutkimus ja -metodologia, innovaatiotutkimus sekä aikuiskoulutus ja evaluaatio.


title: Kari Niinistö

text: Nykyisin Niinistö asuu Raumalla. Hän on Suomen tasavallan presidentin Sauli Niinistön vanhempi veli. Vihreän liiton poliitikko Ville Niinistö on hänen poikansa.


title: Litton Industries

text: Litton Industries oli suuri yhdysvaltalainen puolustusalan tavarantoimittaja. Yritys oli nimetty keksijä Charles Littonin mukaan. Northrop Grumman Corporation osti yritykset 2001.


title: Litton Industries

text: Littonin toiminta alkoi 1953 elektroniikkayhŕityksenä, joka valmisti merenkulun, viestinnän ja elektronisen sodankäynnin laitteita. Tuotanto levisi laajalle alalle ja yritys kasvoi niin, että sillä oli esimerkiksi telakoita, ja se valmisti jopa mikroaaltouuneja.


title: Litton Industries

text: 1990-luvun alussa Litton Industries jakautui sotilaalliseksi ja kaupalliseksi yritykseksi. Kaupalliseen puoleen kuuluivat Littonin öljykenttäpalvelut, automatisoidut liukuhihnatoiminnot, ja se sai uuden nimen Western Atlas.


title: Litton Industries

text: Ensimmäinen "li" oli Robert Miles Runyanin suunnittelema, mutta sitä muokkasi 1986 muotoilija Gregory Thomas yrityksen identiteettiä koskevan maailmanlaajuisen kattavan tutkimuksen ja analyysin jälkeen. 1980-luvun alussaj a 1990-luvulla "li SWEDA" ja "li COLE" esiintyivät yleisesti tuotteissa, mutta nimi muutettiin tuomaan esiin emoyhtiötä, jonka nimi oli huonosti tunnettu.


title: Long Way from Home

text: Long Way from Home on brittiläisen Whitesnake-yhtyeen vuonna 1979 julkaistu kappale, single ja EP. Se sisältyy myös samana vuonna julkaistulle studioalbumille "Lovehunter". Kappaleen on kirjoittanut yksin solisti David Coverdale. Siitä muodostui yhtyeen ensimmäinen hitti Britannian listalla, kun se nousi sijalle 55.


title: Long Way from Home

text: Kappale julkaistiin Britanniassa EP-levynä, jonka B-puoli sisälsi kappaleet ”Trouble” ja ”Ain’t No Love in the Heart of the City”. Japanilaisen singlen B-puolella oli "Lovehunter"-albumille kuuluva ”Walking in the Shadow of the Blues”.


title: Long Way from Home

text:
A-puoli
B-puoli


title: World Series by Nissan -kausi 2004

text: World Series by Nissan-kausi 2004 oli World Series by Nissan -sarjan ainut tällä nimellä ollut kausi. Kausi alkoi Jaraman radalla Espanjassa ja päättyi Jerezin radalla Espanjassa. Sarjan mestaruuden voitti suomalainen Heikki Kovalainen. Toiseksi sijoittui portugalilainen Tiago Monteiro ja kolmanneksi brasilialainen Enrique Bernoldi.


title: Kjell Johansson

text: Kjell Johansson (5. lokakuuta 1946 Eskilstuna – 24. lokakuuta 2011 Eksjö) oli ruotsalainen pöytätennispelaaja, maailman- ja euroopanmestari. Johansson oli maansa menestyneimpiä urheilijoita lajissaan. Hänet tunnettiin kovasta kämmenlyönnistä.


title: Kjell Johansson

text: Johansson voitti urheilu-urallaan maailmanmestaruuskilpailuista neljä kulta-, yhden hopea- ja viisi pronssimitalia. Euroopan-mestaruuskilpailuista hän voitti kymmenen kulta- ja kuusi hopeamitalia. Lisäksi hän selviytyi kolmesti kaksinpelin välieriin.


title: Kjell Johansson

text: Johansson kuoli 24. lokakuuta 2011 Eksjössä sairastelun jälkeen. Hän oli kuollessaan 65-vuotias.


title: William Walker

text: William Walker (8. toukokuuta 1824 Nashville, Tennessee – 12. syyskuuta 1860 Trujillo, Honduras) oli yhdysvaltalainen lakimies, seikkailija ja palkkasoturi, joka järjesti yksityisiä sotilasretkikuntia Latinalaiseen Amerikkaan tavoitteenaan perustaa englanninkielisiä valtioita. Hän perusti Meksikoon Sonoran ja Baja Californian osavaltioihin oman tasavaltansa, ja vuosina 1856–1857 hän oli Nicaraguan presidenttinä. Keski-Amerikan valtiot liittoutuivat yhdessä Walkeria vastaan, ja hänet teloitettiin Hondurasissa 1860, kun hän tunkeutui uudestaan Keski-Amerikkaan.


title: William Walker

text: Walker syntyi Nashvillessä 1824. Hän oli lapsinero ja valmistui 14-vuotiaana Nashvillen yliopistosta. Tämän jälkeen hän opiskeli Euroopassa Heidelbergin, Edinburghin ja Pariisin yliopistoissa. Walker sai 19-vuotiaana Pennsylvanian yliopistosta lääketieteen tutkinnon. Hän toimi lääkärinä Philadelphiassa, mutta kyllästyttyään muutti New Orleansiin harjoittamaan lakimiehen ammattia. Väsyttyään siihenkin hän perusti New Orleans Crescent -sanomalehden, johon palkkasi muun muassa nuoren runoilijan Walt Whitmanin.


title: William Walker

text: Walker ei pysynyt kauan paikallaan, ja kihlattunsa kuoleman jälkeen hän muutti 1849 Kalifornian kultaryntäyksen aikana San Franciscoon. Kaliforniaan muutti tuohon aikaan seikkailijoita ja onnenonkijoita, joiden joukossa Walker oli kotonaan. Hän eli San Franciscossa jonkin aikaa lakimiehenä ja toimittajana, kunnes päätti perustaa vuonna 1853 Meksikoon oman tasavallan. Walkerin esikuvana oli venezuelalaissyntyinen Narciso López, joka johti palkkasotureiden hyökkäystä Kuubaan tavoitteenaan irrottaa se Espanjasta ja liittää Yhdysvaltoihin. Yhdysvalloissa oli muutenkin vallalla niin sanottu Manifest Destiny -ajattelu, jonka mukaan Yhdysvaltain kohtalona ja kutsumuksena oli laajentuminen.


title: William Walker

text: Walker suuntasi katseensa harvaan asuttuihin Baja Californian ja Sonoran osavaltioihin. Hän suuntasi ensin Guaymasin kaupunkiin ja pyysi Meksikon hallitukselta lupaa perustaa yhdysvaltalainen siirtokunta. Sonorassa oli laajat hopeaesiintymät, eikä Meksiko ollut siksi halukas hyväksymään Walkerin pyyntöä. Walker palasi San Franciscoon ja alkoi kerätä palkka-armeijaa. Hän onnistui valtaamaan 1853 Baja Californian pääkaupungin La Pazin 50 miehen joukolla. Walker julisti Ala-Kalifornian tasavallan itsenäiseksi ja itsensä sen presidentiksi ja otti käyttöön Louisianan lakeja, jotka sallivat orjuuden.


title: William Walker

text: Walkerin maine levisi, ja monet yhdysvaltalaiset kannattivat hänen hankettaan. Walkerin joukkoihin liittyikin noin 200 meksikolaista ja 200 yhdysvaltalaista, jotka halusivat saada jalansijaa uudesta valtiosta. Huolto ei kuitenkaan toiminut Walkerin armeijassa, ja monet sotilaista tulivat pian tyytymättömiksi. Walker ilmoitti vudoen 1854 alussa, että hän alkoi vallata Sonoran ja julisti Sonoran tasavallan, joka koostui kahdesta osavaltiosta. Walker lähti Ensenadasta Sonoraan 13. helmikuuta. Hyökkäys epäonnistui täysin, sillä sairaudet, rosvot ja keskenäiset ristiriidat pakottivat Walkerin kääntymään takaisin. Lopulta hän päätti antautua Yhdysvaltain joukoille, kun hänellä oli jäljellä enää 33 miestä. Walker antautui 8. toukokuuta San Diegossa paikallisen aseman johtajalle, majuri J. McKinstrylle. Hän joutui San Franciscossa vastaamaan syytteisiin Yhdysvaltain puolueettomuuden vaarantamisesta, mutta hänet vapautettiin syytteistä.


title: William Walker

text: Nicaraguan vuonna 1854 alkaneessa sisällissodassa tappiolle ajautuneet liberaalit kutsuivat Walkerin apuun. Sodassa olivat vastakkain Granadan konservatiivit ja Leónin liberaalit. Walker lähti Nicaraguaan 57 miehen kanssa 4. toukokuuta 1855 ja saapui maahan 16. kesäkuuta. Saavuttuaan Nicaraguaan Walkerin joukkoihin liittyi noin 100 yhdysvaltalaista ja 200 nicaragualaista.


title: William Walker

text: Walker hyökkäsi 29. kesäkuuta joukkoineen Rivasiin, joka oli merkittävä kaupunki Nicaraguan halki kulkevalla kuljetusreitillä, joka oli tärkein Keski-Amerikan kauppareiteistä ennen Panaman kanavan valmistumista. Walkerin joukot kärsivät Rivasissa tappion ja pakenivat San Juan del Suriin. Toukokuussa Walkerin joukot kaappasivat Nicaraguajärvellä Nicaraguan kuljetusreittejä hallinneen liikemies Cornelius Vanderbiltin aluksen. He purjehtivat sillä Granadaan ja yllättivät kaupungin konservatiivit.


title: William Walker

text: Walker nimitettiin aseleposopimuksessa Nicaraguan asevoimien komentajaksi, ja hän valitsi nukkehallitsijaksi Patricio Rivasin. Monet Walkerin miehistä nimitettiin asevoimien upseereiksi. Näitä kutsuttiin filibustereiksi. Sana oli väännös englannin palkkasotureita tarkoittavasta sanasta ’freebooters’.


title: William Walker

text: Costa Rica julisti keväällä 1856 sodan Nicaraguaa vastaan, mutta ensimmäinen hyökkäys pysähtyi tautiepidemian takia. Pian Honduras, El Salvador ja Guatemala liittoutuivat Costa Rican kanssa ja Rivas pakeni maasta. Walker julisti itsensä presidentiksi, määräsi englannin viralliseksi kieleksi ja laillisti orjuuden. Pian Yhdysvaltain presidentti Franklin Pierce tunnusti Walkerin hallinnon. Walker kumosi myös Vanderbiltin oikeudet kauppaan Nicaraguassa. Vaikutusvaltainen liikemies painosti Pierceä vetämään Yhdysvaltain tuen Walkerilta ja lähetti aseita ja rahaa Costa Ricaan. Walkerin vastainen sota kesti noin vuoden, ja sen viimeinen taistelu käytiin Rivasissa. Walker antautui toukokuussa 1857 yhdysvaltalaiselle sota-alukselle.


title: William Walker

text: Walkeria pidettiin varsinkin Yhdysvaltain eteläosissa sankarina. Hän kirjoitti seikkailuistaan kirjan, toimi asianajajana ja alkoi suunnitella uutta yritystä vallata Nicaragua, jota piti edelleen omanaan. Walker rantautui Costa Rican Puntarenasiin, mutta "USS Wabashin" komentaja Hiram Paulding pidätti hänet ja lähetti takaisin Yhdysvaltoihin. Walkerin seuraava yritys kariutui, kun hänen laivansa jumiutui Belizen edustan koralliriutoille. Brittialus pelasti retkikunnan ja kuljetti sen Mobileen.


title: William Walker

text: Brittiläissiirtokunnat Hondurasin Islas de la Bahíalla kääntyivät Walkerin puoleen 1859, kun Britannia oli myöntänyt Hondurasille saarten hallinnon. Hän uskoi saavansa tukea Hondurasin liberaaleilta, jotka yrittivät syrjäyttää presidentti José Santos Guardiolaa. Walker valtasi 6. syyskuuta 1859 Trujillon kaupungin 91 miehen armeijallaan ja lähti marssimaan kohti Nicaraguaa. Walkerin joukot kohtasivat Hondurasissa huomattavaa vastarintaa, ja brittilaivasto esti apujoukkojen saapumisen. Walkerin armeija oli kutistunut pian 31 mieheen, joista suurin osa oli lisäksi haavoittuneita. Nowell Salmon pelasti Walkerin "HMS Icarukselle". Salmon luovutti Walkerin ja tämän joukkojen everstin A. F. Rudlerin hondurasilaisille. Rudler tuomittiin neljäksi vuodeksi kaivostyöhön ja Walkerille langetettiin kuolemantuomio. Hänet teloitettiin ampumalla 12. syyskuuta 1860.


title: William Walker

text: Walker ei ole nykyään yhtä tunnettu Yhdysvalloissa kuin Keski-Amerikassa, jossa häntä pidetään edelleen yhdysvaltalaisen imperialismin symbolina. Costa Rican kansallissankari Juan Santamaría kaatui Walkeria vastaan käydyssä Rivasin toisessa taistelussa. Yhdysvalloissa Walkeria muistetaan käytännössä vain hänen kotikaupungissaan Nashvillessä.


title: Jöns Kurck

text: Jöns Kurck (suom. Jöns t. Juho Knuutinpoika Kurki, 1590–1652) oli suomalainen aatelismies, Turun hovioikeuden presidentti ja valtaneuvos.


title: Jöns Kurck

text: Kurck suoritti opintoja Saksassa ja Alankomaissa sekä palveli sotaväessä yleten ratsumestariksi. Hänet nimitettiin 1625 Turun linnan ja läänin käskynhaltijaksi ja 1627 samanlaiseen virkaan Viipuriin. 1631 hänestä tuli Turun hovioikeuden presidentti, jossa virassa pysyi kuolemaansa asti, nimitettynä sen ohessa valtaneuvokseksi. Jo Nils Bielke käytti Kurkea maanolojen tuntijana avustajanaan ollessaan kenraalikuvernöörinä vuosina 1623–1631.


title: Jöns Kurck

text: Turussa Kurck piti komeata elämää, niin että puhuttiin ”hovissa” käymisestä, kun käytiin mahtavan presidentin luona. Hänellä oli kasvihuone, jossa kasvoi runsaasti viinirypäleitä ja niitä lähetettiin Tukholman kuninkaalliseen hoviin. Kurck korotettiin myös vapaaherraksi ja hän sai Lempäälän vapaaherrakunnan, joka kuitenkin peruutettiin hänen jälkeläisiltään. Lisäksi Kurckin läänityksiin kuului Koiviston kartano Ulvilassa.


title: Jöns Kurck

text: Kurck avioitui Märta Oxenstiernan kanssa, joka oli Ruotsin valtakunnankansleri Axel Oxenstriernan sisko. Avioliitosta syntyi kolme lasta, Knut Kurck (s. 1622), Gustaf Kurck (s. 1624) ja Gabriel Kurck (s. 1630). Kurck avioitui myöhemmin Sofia De la Gardien kanssa. Kurck on haudattu Turun tuomiokirkkoon.


title: Gabriel Kurck

text: Gabriel Kurck eli Gabriel Kurki (14.11.1630 Viipuri –1712), vapaaherra, oli suomalainen maaherra.


title: Gabriel Kurck

text: Kurki vietti lapsuutensa Turussa ja Vesilahdessa ja suoritti myöhemmin yliopisto-opintojaan Turun ja Uppsalan yliopistoissa. Hän valmistui filosofian maisteriksi Oxfordin yliopistosta 1654. Tuohon aikaan ylimysperheen lapsia lähetettiin tutkimusmatkoille ulkomaille. Hän matkusti Saksaan, Alankomaihin, Ranskaan ja Englantiin, missä hänet esiteltiin lordiprotektori Oliver Cromwellille, jolle hän sai tehdä selkoa enonsa, valtakunnankansleri Axel Oxenstiernan oloista.


title: Gabriel Kurck

text: Kurki osallistui Pohjan sotaan vuosina 1656–1660. Viipurin läänin maaherra 1667 ja myöhemmin hänet nimitettiin 1668 Skaraborgin läänin maaherraksi. Hän jäi eläkkeelle virasta 1683 ja vetäytyi asumaan Laukon kartanoon, jonka päärakennus paloi hänen aikanaan 1704. Hänet on haudattu Vesilahden kirkkoon.


title: Gabriel Kurck

text: Kurjen isä oli Jöns Kurki ja veli Knut Kurki. Kurki oli naimisissa Kristina Stenbockin kanssa. Avioliitossa syntyivät Jöns Kurck, Erick Kurck , Knut Kurck ja Axel Gustaf Kurck,


title: Knut Kurck

text: Knut Kurck (1622–1690) oli vapaaherra, maaherra, hovioikeuden presidentti ja valtaneuvos.


title: Knut Kurck

text: Kurck suoritti opintoja Uppsalan yliopistossa. Hänet valittiin 1651 Västmanlandin maaherraksi, 1660 valtaneuvokseksi, 1663 kauppakollegin presidentiksi ja 1667 Svean hovioikeuden presidentiksi.


title: Knut Kurck

text: Kurck oli Kaarle XI:n alaikäisyyden aikana valtaneuvoston huomatuimpia jäseniä kannattamalla säästökuria. 1672 hän oli ehdolla Ruotsin valtakunnan varainhoitajan virkaan, mutta hävisi vaalin niukasti Sten Bielkelle. Kaarle XI:n ryhdyttyä vaatimaan tiliä valtioneuvostolta ja sen valtaa supistamaan Kurki esiintyi valtaneuvoston oikeuksien lujana puolustajana. Hän onnistui suututtamaan kuninkaan, ja siksi hän erosi valtaneuvoksen virastaan.


title: Kungfutsen temppeli

text: Kungfutsen temppeli () on kiinalaisen filosofin, Kungfutsen (551–479 eaa.), kunniaksi rakennettu temppeli Qufun kaupungissa Shandongin maakunnassa Kiinassa. Temppelin ydin on Suurten saavutusten sali, jossa keisarit toimittivat uhrimenoja. Salin takana on 189 kivitaulua, joihin on kaiverrettu Kungfutsen 13 kirjoitusta, yhteensä noin 630 000 kirjoitusmerkkiä. Unesco lisäsi temppelin maailmanperintöluetteloon vuonna 1994.


title: Arvid Fredrik Kurck

text: Arvid Fredrik Kurck (27. toukokuuta 1735 Malmö - 6. huhtikuuta 1810 Jordberga) oli kreivi, hovioikeuden presidentti ja valtiomies.


title: Arvid Fredrik Kurck

text: Kurckin vanhemmat olivat kapteeni, vapaaherra Axel Gustaf Kurck ja Margaretha Thott. Hän tuli Götan hovioikeuteen auskultantiksi 1751 ja asessoriksi 1762.


title: Arvid Fredrik Kurck

text: Kurck esiintyi vuoden 1769 valtiopäivillä myssyneuvoston puolustajana. Vuonna 1776 hänet nimitettiin Vaasan hovioikeuden ensimmäiseksi presidentiksi ja 1781 siirrettiin samaan virkaan Götan hovioikeuteen. Vuonna 1792 hänet valittiin Korkeimman oikeuden jäseneksi. Kamarikollegion presidenttinä hän toimi 1792-1801. Vuonna 1787 hänestä tuli serafiimiritari, 1793 yksi "valtakunnan herroista" ja 1797 hänet korotettiin kreivilliseen arvoon. Vuonna 1800 hän peri Laukon kartanon Vesilahdella.


title: Arvid Fredrik Kurck

text: Kurckia arvostettiin etenevänä lainoppineena ja virkamiehenä, ja hän oli näkyvästi mukana valtiopäivätyössä Kustaa III:n aikana. Kurckin puoliso vuodesta 1755 oli vapaaherratar Hedvig Ulrika von Nolcken. Liitto päättyi eroon.


title: Knut Kurck (vanhempi)

text: Knut Kurck (1761-1831) oli valtiomies, hovimarsalkka ja everstikamarijunkkari.


title: Knut Kurck (vanhempi)

text: Kurck toimi ensin upseerina ja otti myöhemmin palveluksesta eron. Hänet vangittiin Kustaa III:n murhan jälkeen usean kuninkaanmurhaajan tuttavana, mutta hänet vapautettiin syyttömänä.


title: Knut Kurck (vanhempi)

text: Kurck esiintyi Norrköpingin valtiopäivillä 1800 yhtenä vastustuspuolueen johtajana. Hän oli vaikutusvaltainen valtiomies, ja erityisesti hänen puheensa ritarihuoneella 8. toukokuuta 1859 oli huomiota herättävä. Siinä hän puolusti perustuslain nostamista kuninkaan edelle ja vaikutti näin asian etenemiseen.


title: Knut Kurck (vanhempi)

text: Kurck valittiin hovimarsalkaksi vuonna 1817 ja 1818 everstikamarijunkkariksi.


title: Isoköynnöskrassi

text: Isoköynnöskrassi eli köynnöskrassi ("Tropaeolum majus") on yksivuotinen ruohovartinen kasvi köynnöskrassien suvussa. Etelä-Amerikasta, Bolivian, Kolumbian ja Perun alueilta kotoisin olevaa kasvia viljellään koristekasvina. Kasvin aromaattisia kukkanuppuja ja hedelmiä voidaan käyttää mausteena kapriksen tavoin. Isoköynnöskrassista saadaan vesihöyrytislauksella haihtuvaa öljyä, joka sisältää bentsyyli-isotiosyanaattia (CHNS) eli bentsyylisinappiöljyä.


title: Isoköynnöskrassi

text: Isoköynnöskrassi kasvaa 0,3–2 metriä pitkäksi. Sen kasvutapa on tavallisesti köynnöstävä, kasvi kiipeää kiertymällä takertuvien lehtiruotiensa avulla. Pitkäruotiset lehdet ovat korvakkeettomat, kilpimäiset ja niiden lehtilapa on 4–15 senttimetriä leveä. Pitkäperäiset 3–6 cm leveät kukat ovat yksittäin lehtihangoissa. Ne ovat punaisia, keltaisia tai oransseja. Kukat ovat kaksineuvoiset, viisilukuiset. Verhöstä kasvaa 2–4 cm pitkä kannus. Isoköynnöskrassin hedelmänä on kolmilohkoinen lohkohedelmä.


title: Knut Erikinpoika Kurki

text: Knut Erikinpoika (Kurki) (k. n. 1535) oli suomalainen valtaneuvos ja laamanni. Vaikka Knutista tulikin myöhemmän Kurki-suvun kantaisä, hän ei vielä käyttänyt sukunimeä Kurki. Vasta Akseli Kurki otti tämän sukunimen 1570-luvulla.


title: Knut Erikinpoika Kurki

text: Knut Erikinpoika toimi tuomarina Pohjanmaalla 1492. Vuonna 1503 Knut toimi valtaneuvoksena, ja vuonna 1512 hänet nimitettiin silloin perustetun Pohjanmaan ja Satakunnan laamanninviran haltiaksi. Hän sai kuuluisuutta esiintymisestään valtaneuvoskunnassa 1523, jolloin hän vastusti jyrkästi Lyypekin kauppaetuoikeuksia ja kieltäytyi allekirjoittamasta ja vahvistamasta päätöstä kaupungin asemasta. Samana vuonna hän toimi kuninkaan lähettiläänä Novgorodissa, missä hän neuvotteli rauhansopimuksen uudistamisesta. Helge Pohjolan-Pirhosen mukaan Knut Erikinpoika kuului myöhäiskeskiajan huomattavimpiin suomalaisiin ylimyksiin.


title: Knut Erikinpoika Kurki

text: Knut Erikinpojan on arveltu olleen Ruotsin Näsin kartanosta, mutta Hans Gillingstamin mukaan tämä ei voi pitää paikkaansa. Gillingstam ja Eric Anthoni arvelevat, että mies ei kuulunut mihinkään rälssisukuun. Yrjö Punkari sen sijaan on arvellut Knut Erikinpojan isän olleen Ylä-Satakunnan kihlakunnantuomari Erik Ragvaldinpoika, joka kuului huomattavaan ruotsalaiseen rälssisukuun. Tämä selittäisi myös Knutin poikkeuksellisen nopean nousun ja valta-aseman Suomessa. Yhteisenä nimittäjänä Erikillä ja myöhemmällä Kurck-suvulla on mm. Hedensön kartano Ruotsissa.


title: Knut Erikinpoika Kurki

text: Knut Erikinpoika oli naimisissa Klaus Kurjen tyttären Elin Kurjen kanssa. Heidän lapsistaan polveutui ns. myöhempi Kurki-suku, joka eli 1900-luvulle saakka. Tytär Birgitta Knutintytär Kurckia (n. 1500–1577) pidetään Naantalin luostarin viimeisenä abbedissana.


title: Jöns Knuutinpoika Kurki (vanhempi)

text: Jöns Knuutinpoika Kurki ( k. n. 1580) oli suomalainen laamanni.


title: Jöns Knuutinpoika Kurki (vanhempi)

text: Hän toimi Sääksmäen tuomarina 1526–1556 sekä Pohjanmaan ja Satakunnan laamannina 1535–1568.


title: Jöns Knuutinpoika Kurki (vanhempi)

text: Vuonna 1552 hän oli kuninkaan käskystä toimittamassa perinpohjaista tarkastusta hämäläisten takamaista niiden uudisasutusta varten. Sodan syttyessä Eerik XIV:n ja Juhana-herttuan välillä Kurki esiintyi kuninkaan innokkaana tukijana kulkien huovijoukon kanssa Satakunnan läpi nostattamassa kansaa "Juhana herttuan mellakkaa" vastaan. Tätä tilaisuutta hän käytti ryöstääkseen Penttilän kartanosta herttuan entiseltä lemmityltä Kaarina Hannuntyttäreltä joukon vaatteita ja kalleuksia, joita hän ei tuomioistuinten päätöksistä huolimatta elinaikanansa luovuttanut takaisin. Juhana-herttua piti Kurjen käytöksen muistissa ja hänen noustessaan valtaistuimelle Kurki menetti laamannin viran ja läänitykset.


title: Phantom of the Opera

text: Phantom of the Opera on brittiläisen Iron Maiden -yhtyeen kappale vuodelta 1980. Se julkaistiin yhtyeen esikoisalbumilla "Iron Maiden." Kappale sai innoituksensa Gastoun Leroux’n vuonna 1910 julkaistusta kauhuromaanista "Oopperan kummitus".


title: Phantom of the Opera

text: Kappaleen kirjoittaja, basisti Steve Harris, on kuvannut kappaletta yhdeksi parhaista hänen kirjoittamistaan kappaleista sekä yhdeksi miellyttävimmistä soittaa. Kappale kestää yli seitsemän minuuttia ja koostuu useasta osasta.


title: Floresinpöllönen

text: Floresinpöllönen ("Otus alfredi") on pöllöihin kuuluva lintu, joka on kotoperäinen Indonesian Floresin saarella. Sen uhkana on elinalueiden häviäminen.


title: Floresinpöllönen

text: Lajia on tavattu saarella vain kahdessa paikassa läntisillä vuorilla. Alkuperäisen löytymisensä jälkeen floresinpöllönen tavattiin seuraavan kerran vasta 1994. Arvio lajin yksilömäärästä on 1 633. Floresinpöllösten löytymistä on vaikeuttanut se, että niitä on etsitty kuivana kautena, jolloin ne eivät ääntele.


title: Floresinpöllönen

text: Laji elää vuoristometsissä 1 000 metristä ainakin 1 400 metrin korkeuteen asti.


title: Kohtalo tekee siirron

text: Kohtalo tekee siirron on Armand Lohikosken ohjaama elokuva vuodelta 1959. Lohikosken tekemä käsikirjoitus perustuu Hilve ja Veli Mustosen alkuperäiskäsikirjoitukseen "Kohtalo tekee siirron" vuodelta 1943.


title: Kohtalo tekee siirron

text: Veljenpoikakolmikko tavoittelee setänsä asessori Petäjämaan (Uuno Montonen) väärin keinoin hankkimaa omaisuutta. Rikoselokuvassa on käytetty sosiaalisia ja psykologisia näkökulmia. Shakki on tarinassa keskeinen elementti, joka ilmenee elokuvan nimestäkin. Alkuperäiskäsikirjoituksen tehnyttä avioparia Hilve ja Veli Mustosta ei ilahduttanut se, että Lohikoski tarttui heidän käsikirjoitukseensa.


title: Kohtalo tekee siirron

text: Kriittisessä aikalaisarviossaan Leo Nordberg kirjoitti: ”virhe on mielestäni siinä, että elokuvasta on tietoisesti tai tiedottomasti tehty puhdaslinjaisen 'dekkarin' asemesta eräänlainen kvasipsykologinen draama”. Henkilöohjauksen puutteisiin puolestaan kiinnitti huomiota Jukka Martinkari ("Turun Sanomat"): ”[V]oimakkaaksi tarkoitetuista kohtauksistakin puuttui tarpeellinen sähköisyys ja tiiviys niitten jäädessä ikään kuin roikkumaan pelkkien kirjallisesti iskettyjen repliikkien varaan”. Helmi Nevan ("Satakunnan Kansa") mielestä huonointa elokuvassa oli vuoropuhelu: ”Neljä akateemisesti sivistynyttä miestä päästelee suustaan aivan uskomattoman yksinkertaista slangiletkauttelua, niin typeriä älynväläyksiä, että replikointi muodostaa filmiin oman erityisen farssinsa.” Kriittisten arvioiden ohella myönteisiäkin esitettiin, esimerkiksi Matti Peltonen ("Suomen Sosialidemokraatti") piti elokuvaa ”positiivisena tapauksena”.


title: Kohtalo tekee siirron

text: Myöhemmässä "TV-maailman" arviossa Henri Waltter Rehnström toteaa elokuvan taitavasti pohjustetuksi jännäriksi, joka on tiukka kuvaus ökykapitalismin tuhovoimasta. Rehnström antaa myös kiitosta Vilho Siivolalle: Hän ”tekee yhden vanhan suomalaisen elokuvan parhaimmista poliisinrooleista”.


title: Halikko-viesti

text: Halikko-viesti on Angelniemen Ankkurin vuosittain järjestämä viestisuunnistustapahtuma. Lokakuussa järjestettävä kilpailu on osanottajamäärältään Suomen toiseksi suurin viestisuunnistustapahtuma Jukolan viestin jälkeen. Halikko-viestissä on 15 osuutta. Osuuksilla 2–5 kolme suunnistajaa suunnistaa samanaikaisesti. Joukkueilla on kokoonpanorajoituksia. Muun muassa jokaisessa joukkueessa on oltava neljä naissuunnistajaa. Halikko-viesti järjestettiin ensimmäisen kerran vuonna 1989.


title: SMS Hannover

text: SMS Hannover oli yksi viidestä Saksan keisarikunnan laivaston Deutschland-luokan taistelulaivasta. Valmistunut alus poikkesi hieman luokan nimikkoaluksesta sekä valmistusmenetelmien että valmistussuunnitelmien perusteella. Muun muassa voimanlähde ja panssarointi olivat erilaisia.


title: SMS Hannover

text: Alus tilattiin Kaiserlichte Werfiltä Wilhelmshavenista ja sen köli laskettiin 7. marraskuuta 1904. Alus laskettiin vesille 29. syyskuuta 1905 ja se otettiin palvelukseen 1. lokakuuta 1907 Avomerilaivastossa, mikä oli vain kymmenen kuukautta Britannian kuninkaallisen laivaston vallankumouksellisesta "HMS Dreadnoughtin" palvelukseenotosta. Tämä teki aluksesta vanhentuneen jo ennen palvelukseenottoa.


title: SMS Hannover

text: "Hannover" liitettiin palvelukseenotettaessa 2. taistelulaivueeseen. Toukokuusta kesäkuuhun 1908 alus osallistui Pohjanmerellä pidettyihin sotaharjoituksiin. Parin seuraavan kuukauden ajan se oli laivaston mukana Atlantilla, jonka aikana alus vieraili 23. heinäkuuta-1. elokuuta Azoreilla Punta Delgadossa. Syyskuussa aloitettiin perinteiset syysmanööverit, joiden päätyttyä alus siirrettiin I taistelulaivueeseen. Alus palveli pari vuotta laivueen lippulaivana ollen muun muassa marraskuussa harjoituksissa Itämerellä.


title: SMS Hannover

text: Viisi seuraavaa vuotta alus osallistui laivueensa kanssa vastaaviin harjoituksiin, joihin sisältyi purjehdus Atlantilla 7. heinäkuuta - 1. elokuuta 1909. Helmikuussa 1910 se oli laivueenharjoituksessa Itämerellä. Saman vuoden huhtikuussa laivue siirrettiin Kielistä Wilhelmshaveniin. Laivaston harjoitukset alkoivat pian siirron jälkeen, minkä jälkeen kesäpurjehdus suuntautui Norjaan. Syksyllä pidettiin vielä yksi harjoitus.


title: SMS Hannover

text: 3. lokakuuta 1911 alus palasi 2. taistelulaivueeseen. Heinäkuussa järjestetty purjehdus pysyttäytyi Agadirin kriisin vuoksi Itämerellä. Norjaan suuntautunut purjehdus alkoi 14. heinäkuuta 1914, mutta sodan uhka keskeytti matkan. Kaksi viikkoa myöhemmin 2. taistelulaivue oli kasassa Wilhelmshavenissa.


title: SMS Hannover

text: Ensimmäisen maailmansodan puhjetessa alus suojasi laivaston liikekannallepanoa Elben suulla. Lokakuun lopulla siirrettiin Kieliin modernisoitavaksi, jolloin sen vedenalaista suojaa parannettiin. Palvelukseen palattuaan alus liitettiin taisteluristeilijäosastoon, joka ampui 15.-16. joulukuuta 1914 Scarboroughia, Hartlepoolia ja Whitbyä.


title: SMS Hannover

text: Alus lähti 24. tammikuuta 1915 merelle tukemaan Doggerinmatalikolla taisteluun joutuneita taisteluristeilijöitä palaten pian satamaan. Se suojasi 17.-18. huhtikuuta 2. tiedusteluosaston keveitä risteilijöitä, jotka rakensivat miinoitteen Swartenmatalikolle. "Hannover" siirrettiin 16. toukokuuta Kieliin, jossa yksi aluksen 28 cm:n tykeistä vaihdettiin. Se palasi 28. kesäkuuta Kieliin, jossa sille asennettiin kattiloihin öljypolttimet. Alus palasi palvelukseen 12. heinäkuuta.


title: SMS Hannover

text: II tiedusteluosasto teki 11.-12. syyskuuta miinoitusmatkan Swartenmatalikolle "Hannoverin" suojatessa operaatiota laivueensa mukana. Alus teki laivueensa mukana 23.-24. lokakuuta tuloksettoman purjehduksen Pohjanmerellä. Laivaston ollessa merellä 5.-7. maaliskuuta 1916 "Hannover" sai laivueineen määräyksen siirtyä German Bightiin reservinä valmiusasemiin. Laivue liitettiin 24.-25. huhtikuuta Yarmouthia ja Lowestoftia tulittaneeseen osastoon. Operaatio kuitenkin keskeytyi heikon sään vuoksi.


title: SMS Hannover

text: Skagerrakin taistelussa alus oli 2. taistelulaivueen 4. viirikön lippulaivana. Se ampui taistelun aikana kahdeksan laukausta pääaseillaan ja siihen osui yhden "HMS Princess Royalin" 13,5 tuuman kranaatin sirpaleet. Satamaan palattuaan alus siirrettiin 4. marraskuuta telakalle huollettavaksi. Se irrotettiin laivueensa mukana avomerilaivastosta ja siirrettiin vartioalukseksi Elben suulle.


title: SMS Hannover

text: Alus siirrettiin vuoden 1917 alussa maalilaivaksi Itämerelle. Osa aluksen tykeistä poistettiin 21. maaliskuuta. Se palveli 25. kesäkuuta - 16. syyskuuta vartioaluksena, jonka aikana 2. taistelulaivue virallisesti lakkautettiin 15. elokuuta.


title: SMS Hannover

text: Aselevon astuttua voimaan 11. marraskuuta 1918 alus siirrettiin Swinemündeen ennen paluutaan Kieliin 14.-15. marraskuuta "SMS Sclesienin" kanssa. Alus poistettiin palveluksesta 17. joulukuuta aselepoehtojen mukaisesti.


title: SMS Hannover

text: Versailles'n rauhansopimuksen ehtojen mukaisesti Saksa sai pitää kahdeksan vanhaa taistelulaivaa. "Hannover" oli ensimmäinen palvelukseen palannut taistelulaiva, kun se palasi palvelukseen helmikuussa 1921 lippulaivana kotisatamanaan Swinemünde. Alus siirrettiin seuraavana vuonna Kieliin. Vuonna 1923 laivasto otti käyttöönsä uuden organisaation, jolloin lippulaivaksi tuli "SMS Braunschweig".


title: SMS Hannover

text: "Hannover" siirrettiin Pohjanmerelle lokakuussa 1925 ja se poistettiin palveluksesta maaliskuussa 1927 "Schlesienin" palattua palvelukseen. Alus palasi palvelukseen modernisoituna palvelukseen helmikuussa 1930 korvaten "SMS Elsassin", kunnes se poistettiin palveluksesta jälleen syyskuussa 1931.


title: SMS Hannover

text: Alus poistettiin alusluettelosta 1936, jonka jälkeen se muutettiin maalilaivaksi. Muutostyötä ei kuitenkaan koskaan saatettu loppuun. Alus romutettiin toukokuusta 1944 lokakuuhun 1946 Bremerhavenissa. Aluksen kello on talletettu Bundeswehrin museoon Dresdenissä.


title: Jollas Instituutti

text: Jollas Instituutti on S-ryhmän oppimis- ja valmennuskeskus, jonka toiminnan tarkoituksena on osaamista kehittämällä edistää S-ryhmän toiminta-ajatuksen toteutumista ja kilpailukykyä. Instituutti sijaitsee Helsingin Vallilassa, SOK:n pääkonttorissa Ässäkeskuksessa, mutta koulutusta järjestetään myös asiakkaiden omissa toimipaikoissa sekä verkkokoulutuksina.


title: Jollas Instituutti

text: Kaupparyhmä koulutti omaa henkilöstöä jo vuosisadan alusta lähtien, ensimmäiseksi Suomen Osuustoimintaopistossa, sen jälkeen Suomen Osuuskauppakoulussa ja sittemmin Suomen Osuuskauppaopistossa.


title: Jollas Instituutti

text: Nykyisen Jollas Instituutin juuret ulottuvat vuoteen 1949, jolloin SOK osti Jollaksen kartanon Tavaststjärnan sukuun kuuluvalta Saksan kansalaiselta everstinna Radowitchiltä, ja myöhemmin kartanon alueisiin kuuluvia lisämaita Waldemar Tefkeltä. Kartano kunnostettiin koulutuskäyttöön. Vuonna 1961 kartanon käydessä liian ahtaaksi koulutustoiminnalle Jollas Instituutti muutti uusiin tiloihin Porvariskuninkaan puiston vierelle. Puiston alueella oli aiemmin sijainnut Suomen osuustoiminnan kehittäjän Hannes Gebhardin perheen kesäpaikka, Auralan huvila.


title: Jollas Instituutti

text: Jollaksen tehtäväksi on määritelty kilpailuedun tuottaminen S-ryhmän liiketoiminnoille kehittämällä osaamista ja tukemalla muutosten läpivientiä. Instituutin tavoitteena olla Suomen arvostetuin palvelualojen muutoksen asiantuntija. Osana tätä tavoitetta instituutti muutti kesäkuussa 2016 S-ryhmän toimipaikkoihin ja Ässäkeskukseen. Tavoitteena on entistä tiiviimpi yhteys liiketoiminnan kanssa ja toiminnan kohdistaminen kilpailuetua tuottavaan osaamisen kehittämiseen.


title: Jollas Instituutti

text: Instituutti valmentaa S-ryhmän kaikkia henkilöstöryhmiä myyjistä johtajiin ja tarjoaa palveluja S-ryhmän liiketoiminnoille. Asiakkaita ovat S-ryhmän osuuskaupat ja SOK-yhtymä. Vuosittain instituutin valmennuksiin osallistuu kymmeniätuhansia opiskelijoita.


title: Jollas Instituutti

text: Instituutin järjestetään muun muassa avausvalmennuksia, esimiesvalmennuksia, pitkiä erikoisammattitutkintoon tähtääviä valmennuksia sekä myyntivalmennuksia. Valmentajat ovat useimmiten tehneet pitkän uran S-ryhmässä.


title: Duarte (täsmennyssivu)

text: Duarte voi tarkoittaa seuraavia:


title: 108 Hecuba

text: 108 Hecuba on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi R. Luther vuonna 1869. Pikkuplaneetta sai nimensä kreikkalaisen mytologian Hekaben mukaan. Hecuba on kirkaspintainen S-tyypin asteroidi, jonka läpimitta on noin 65 kilometriä. Se kiertää Aurinkoa päävyöhykkeen ulko-osissa


title: Margit Brandt

text: Margit Bjørløw Brandt (27. tammikuuta  1945 – 24. lokakuuta 2011) oli tanskalainen muotisuunnittelija.


title: Margit Brandt

text: Brandt valmistui Margretheskolenista (1961–1964) ja Københavns Tilskærerakademista (1964) ja suoritti räätälinopinnot. Hän aloitti uran ulkomailla vuonna 1965 Pariisissa ajan ranskalaisen huippusuunnittelijan Pierre Balmainin harjoittelijana. Hän omaperäinen ja itsevarma tyylinsä toi hänelle arvostusta, ja vuonna 1966 hän jatkoi uraansa Louis Feraud'n muotitalossa Rue du Faubourg Saint-Honoré -kadulla. Hän avioitui vuonna 1966 Erik Brandtin kanssa,joka työskenteli ranskalaisessa yrityksessä Mendes'ssä (jonka omisti Ranskan entisen presidentin Pierre Mendes Francen sukulainen), joka teki prêt-a-porter-näytöksiä muun muassa Lanvinille, Guy La Rochelle ja Yves Saint Laurentille.


title: Margit Brandt

text: Avioliitto toimi katalysaattorina Skandinavian menestyneimpiin suunnittelijapareihin kuuluneille Brandteille. Brandtit palasivat pian vihkimisen jälkeen Tanskaan, ja vuonna 1966 Margit esitteli oman kokoelmansa Kööpenhaminan muotimessuille B-age-merkillä. Aikalaisten silmissä asujen linjat olivat yllättävän lyhyitä ja niukkoja, mutta kokoelma herätti heti kiinnostusta yleensä laiminlyödyssä ikäryhmässä teinien ja kypsempien naisten välissä. B-agesta tuli muodin keskeinen osa Skandinavian nuorten naisten ensimmäiselle sukupolvelle.


title: Margit Brandt

text: Margit ja Erik Brandt tekivät pian kaikkea mahdollista naisten muodista liinavaatteisiin, turkiksiin, urheiluasuihin, kelloihin, henkilökohtaisiin tuotteisiin ja keittiötarvikkeisiin saakka. Muodin kärjessä kulkevat suunnittelijat löysivät tiensä Harrodsin, Bendelsin, Takashimayan, Saksin ja Bloomingdale’sin showroomeihin, merkkitavaratalojen laajaan verkostoon, joka oli levinnyt kaikkialle maailman merkittäviin kaupunkeihin. Erik Brandtilla oli vaistoa brändäykseen ja itsensä esiin tuomiseen: eräänä vuonna messujen henkilökunta korvattiin punaisella puhelimella, josta oli suora linja pääkonttoriin. Asiakkaat saivat soittaa sillä tilauksensa.


title: Margit Brandt

text: Ajan seurapiireissä liikkuva pariskunta keräsi ympärilleen ystäväjoukon, joka vietti aikaansa tunnetussa newyorkilaisklubissa Studio 54:ssä, jossa he ystävystyivät kuuluisuuksien, kuten Andy Warhol, Mick Jagger, David Bowie, Diana Vreeland ja Truman Capote, kanssa.


title: Margit Brandt

text: 1980-luvun alussa Margit ja Erik Brandt ilmoitti muuttaneensa New Yorkiin pysyvästi.


title: Margit Brandt

text: Pariskunta palasi Tanskaan vuonna 2005 ja ryhtyi jälleen suunnittelemaan ja tuottamaan muotivaatteita.


title: Margit Brandt

text: Serena Sinclairin kirjoittamassa kirjassa "Fashion Genius of the World" (1979) Margit Brandt on mainittu brittiläisen kulttisuunnittelijan Mary Quantin jälkeen kakkosena.


title: Margit Brandt

text: Brandt kuoli kotona sairastettuaan kroonista keuhkoahtaumaa.


title: Tiedekeskus Pilke

text: Tiedekeskus Pilke on Rovaniemellä sijaitseva Metsähallituksen tiedekeskus, joka avautui kesäkuussa vuonna 2011. Pilke on vuorovaikutteinen käyntikohde ja oppimisympäristö kaikenikäisille. Tiedekeskusnäyttely kertoo pohjoisten metsien kestävästä käytöstä – metsien kasvusta, kasvatuksesta ja metsäperäisistä tuotteista. Pääsisäänkäynnin vieressä sijaitsevat asiakaspalvelu ja Pilke-myymälä. Asiakaspalvelu palvelee Tiedekeskus Pilkkeeseen ja Metsähallitukseen liittyvissä asioissa. Pilke-myymälän tuotteet liittyvät suomalaiseen metsään.


title: Tiedekeskus Pilke

text: Pilke on myös Metsähallituksen toimitalo, jossa työskentelee 135 ihmistä. Rakennus on esimerkki ekologisesta puurakentamisesta ja suomalaisesta arkkitehtuurista. Puurakenteisen Pilkkeen hiilidioksidipäästöt ovat vain kolmanneksen vastaavan kokoiseen teräs- tai betonirakennukseen verrattuna. Rakennusteknisesti Pilke on puinen pilari-palkkirakenne. Pilkkeen julkisivu koostuu puurakenteisista, kantavista ulkoseinäelementeistä. Tilat ovat muunneltavissa. Pilke-talon on suunnitellut Arkkitehtityöhuone Artto Palo Rossi Tikka Oy, APRT. Pääsuunnittelijana toimi arkkitehti Teemu Palo ja projektiarkkitehtina arkkitehti Juhani Suikki.


title: Tiedekeskus Pilke

text: Metsänhoitajaliitto ry palkitsi Pilkkeen Vuoden metsätekona 2011.


title: Heikki Hedman

text: Heikki ”Hessu” Hedman (s. 25. huhtikuuta 1940) on suomalainen tennispelaaja ja -selostaja. Hedman on toiminut tenniksen selostajana 1990-luvulta lähtien. Hän on myös perustanut tenniskoulun ja toiminut Suomen tennisliiton päävalmentajana 1979–1983. Hän lopetti selostushommat 30. lokakuuta 2011.


title: Heikki Hedman

text: Hedman edusti Suomea viidessä Davis Cup -maaottelussa vuosina 1958–1969.


title: Heikki Hedman

text: Heikki Hedman on perustanut Tenniskoulu Hedmanin, joka on Euroopan suurin ympäri vuoden toimiva tenniskoulu opettajien ja asiakkaiden määrän osalta. Tenniskoulu täytti 40 vuotta vuonna 2009.


title: Heikki Hedman

text: Myös hänen poikansa Jari Hedman on toiminut tennisvalmentajana ja selostanut tennistä.


title: Prink

text: Prink on kansainvälinen tulostintarvikkeisiin (muste- ja laserkasetit sekä paperi) erikoistunut franchising-ketju, jolla on Suomessa viisi toimipistettä Helsingissä, sekä verkkokauppa. Prink on alun perin Italiassa vuonna 2001 perustettu yritys. Sillä on yli 800 myymälää 14 eri Euroopan maassa. Suomeen ensimmäinen myymälä avattiin vuonna 2006. Sittemmin Prink on vahvistanut asemaansa avaamalla viidennen myymälänsä 2013 Helsingin Itäkeskukseen, neljä muuta sijaitsevat Asematunnelissa, Pasilassa, Hakaniemessä ja Kampissa Lönnrotinkadulla.


title: Prink

text: Prinkin tuotevalikoimassa on Prink- muste- ja laserkasetit, alkuperäiset tuotteet, täyttöpakkaukset mustesuihkutulostimille, Prink TTR- faksin lämpörullat sekä erilaiset tulostuspaperit.


title: Prink

text: Prink Love Nature -ohjelman avulla kierrätetään käytetyt mustekasetit uusiokäyttöön ympäristönsuojeluun sitoutuneiden yhteistyökummpaneiden kanssa. Prink tarjoaa myös käytettyjen tuotteiden vastaanottopalvelun.


title: Prink

text: Osana Prinkin toimintaa Suomessa on myös veloitukseton tulostinhuoltopalvelu mustesuihkutulostimille. Palvelun avulla pyritään saamaan toimintakuntoon heikosti toimivia tulostimia tavanomaisilla huoltotoimenpiteillä.


title: Vinnari

text: Vinnari on kaupunginosa joka sijaitsee noin kilometrin päässä Harjavallan keskustasta Kokemäenjoen pohjoispuolella. Vinnarin kaupunginosa koostuu koulun lisäksi lähinnä lukuisista rivi- ja omakotitaloista. Vinnarin kaupunginosan naapurialueita ovat Tuisku ja Vareksela ja sen rajaa Yhdystie 2440 etelässä/lounaassa ja Yhdystie 2460 pohjoisessa/luoteessa.


title: Vinnari

text: Vinnarista käytettiin aikaisemmin nimeä "Vinnare". Nykyinen muoto vakiintui vasta 1980-luvulle tultaessa.


title: Matti Suurpää

text: Matti Suurpää (s. 3. marraskuuta 1937 Viipuri) on suomalainen kirjailija ja kustannustoimittaja.


title: Matti Suurpää

text: Suurpää valmistui filosofian kandidaatiksi 1962. Hän oli kustannusliike Otavan kustannustoimittajana 1961–1968, Tammen kotimaisen kirjallisuuden toimituspäällikkönä 1968–1989 ja Suomalaisen Kirjallisuuden Seuran kustannusjohtajana 1989–2001. Suurpää on toiminut muun muassa Eino Leinon seuran puheenjohtajana ja Lahden kirjailijakokouksen varapuheenjohtajana.


title: Matti Suurpää

text: Suurpäätä on sanottu kustannusalan vanhaksi ketuksi ja legendaariseksi kirjallisuusmieheksi.


title: Major League Baseball -kausi 1909

text: Major League Baseball -kausi 1909 päättyi Pittsburgh Piratesin 4-3 voittoon Detroit Tigersista kauden päätteeksi pelatussa World Series -ottelusarjassa.


title: Jöns Knuutinpoika Kurki

text: Jöns Knuutinpoika Kurki voi tarkoittaa seuraavia:


title: Brandt

text: Brandt tai "von Brandt" on muun muassa seuraavien henkilöiden sukunimi:


title: Pyöräilyn Suomen-mestaruuskilpailut 1909

text: Suomen pyöräilymestaruudesta kilpailtiin Turussa 28.-29. elokuuta 1909. Vain miehet kilpailivat. Turun Urheiluliittoa edustanut Antti Raita voitti kaikki kilpailumatkat ja siten kiistattoman yleismestaruuden.


text: Parhaat tulokset:


title: Painin Suomen-mestaruuskilpailut 1909

text: Vuoden 1909 painin Suomen-mestaruuskilpailut järjestettiin Oulussa 20. - 21. marraskuuta. Kisojen ainoa laji oli kreikkalais-roomalainen paini, jossa painittiin neljässä painoluokassa.


title: Polte

text: Polte on suomalaisen muusikko ja lauluntekijä Lauri Tähkän ensimmäinen sooloalbumi, joka julkaistiin 26. lokakuuta 2011. Lauri Tähkä ilmoitti jättävänsä Lauri Tähkä & Elonkerjuu -yhtyeen maaliskuussa 2011. Toukokuussa Universal Music -levy-yhtiö ilmoitti Tähkän tekevän uutta musiikkia sooloalbumiaan varten. 30. elokuuta 2011 Universal Music ilmoitti kotisivuillaan Lauri Tähkän julkaisevan "Polte"-nimisen albuminsa 26. lokakuuta ja ensimmäisen singlen, ”Syyskuun kyy”, 5. syyskuuta. Albumin on tuottanut Riku Mattila.


title: Polte

text: Tähkä järjesti ennen albumin julkaisua ennakkokuuntelutilaisuuksia monessa Suomen kaupungissa. Tilaisuuksiin pääsi hakemaan Tähkän nettisivujen kautta, ja jokaiseen tilaisuuteen arvottiin noin 60 henkilöä. Albumi ylitti jo julkaisupäivänään platinalevyyn oikeuttavan myyntimäärän, yli 20 000 kappaletta. Se debytoi Suomen virallisen listan sijalla kaksi. "Polte" eroaa Lauri Tähkän & Elonkerjuun albumeista siinä, että albumin kappaleet eivät sisällä Pohjanmaan murretta. Albumin ilmoitettiin toukokuun 2012 alkuun mennessä myyneen tuplaplatinaa eli yli 40 000 kappaletta. Polte-levyn kappaleista julkaistiin vuonna 2011 nuottikirja. Kirjasta löytyy levyn kappaleiden lisäksi singlen "Kesä eletään" nuotit.


title: Polte

text: Kaikki kappaleet on säveltänyt ja sanoittanut Lauri Tähkä, ellei toisin mainittu.


title: Moska

text: Moska voi viitata johonkin näistä:


title: Painin Suomen-mestaruuskilpailut 1908

text: Vuoden 1908 painin Suomen-mestaruuskilpailut järjestettiin Tampereella 25.–27. syyskuuta. Kisojen ainoa laji oli kreikkalais-roomalainen paini, jossa painittiin kolmessa painoluokassa. Kilpailut olivat ensimmäiset viralliset, SVUL:n järjestämät painin Suomen-mestaruuskilpailut.


title: Toni Leinonen

text: Toni Leinonen (s. 8. marraskuuta 1991 Helsinki) on suomalainen jääkiekkoilija, joka pelaa Mestis-joukkue Jokipojissa. Hän on pelipaikaltaan vasen laitahyökkääjä.


title: Toni Leinonen

text: Leinonen on Helsingin IFK:n kasvatti. Hän siirtyi C-juniori-ikäisenä HooCeehen kaudeksi 2006–2007. Kauden 2008–2009 Leinonen pelasi East Hockey Clubin B-nuorissa, joiden varakapteenina hän toimi. Leinonen palasi kaudeksi 2009–2010 HIFK:hon. Hän voitti joukkueessa A-nuorten SM-hopeaa keväällä 2010.


title: Toni Leinonen

text: Kaudella 2011–2012 Leinonen oli HIFK:n A-nuorten kolmanneksi paras maalintekijä 13 osumallaan. Hän voitti kauden päätteeksi A-nuorten Suomenmestaruuden. Leinonen debytoi samalla kaudella myös miesten peleissä. Hän pelasi kauden aikana HIFK:n SM-liigajoukkueessa seitsemän runkosarjaottelua tehden yhden maalin. Leinonen teki liigadebyyttinsä 25. lokakuuta 2011 vieraissa Tapparaa vastaan ja sai ottelussa jääaikaa 2.59 minuuttia. Hänen liigauransa avausmaali syntyi 3. maaliskuuta 2012 vieraissa Kalevan Palloa vastaan. Leinonen pelasi kauden aikana myös kolme ottelua lainalla Mestis-joukkue Kiekko-Vantaassa. Toukokuussa 2013 hän teki kolmivuotisen jatkosopimuksen HIFK:n kanssa.


title: Toni Leinonen

text: Leinonen murtautui HIFK:n SM-liigajoukkueeseen varsinaisella tulokaskaudellaan 2012–2013, joka toi hänelle 34 runkosarjaottelussa tehot 4+3=7 sekä seitsemässä playoff-ottelussa tehot 1+2=3. Leinosen kautta haittasivat kuitenkin myös pienet loukkaantumiset. Hän pelasi kauden aikana myös viisi ottelua lainalla Mestiksen nousijajoukkue HC Keski-Uudessamaassa. Ensimmäisellä kokonaisella SM-liigakaudellaan 2013–2014 Leinonen teki 55 runkosarja- ja kahdessa playoff-ottelussa tehot 5+3=8.


title: Toni Leinonen

text: Kaudella 2014–2015 Leinonen jäi HIFK:ssa vähälle peliajalle ja pelasi siellä vain 16 runkosarja- ja kaksi Mestarien liigan ottelua ilman tehopisteitä. Hän pelasi ison osan alkukaudestaan myös lainalla Kiekko-Vantaassa. Helmikuussa 2015 Leinonen ja Juha Tarkkanen siirtyivät loppukaudeksi SM-liigan nousijajoukkue Vaasan Sportiin vaihdossa Matt Generousiin. Kaudeksi 2015–2016 hän palasi vuoden mittaisella sopimuksella Kiekko-Vantaaseen. Leinonen nimettiin joukkueen kapteeniksi. Hän voitti kevään 2016 pudotuspeleissä Kiekko-Vantaan sisäisen tehotilaston lukemalla +5.


title: Toni Leinonen

text: Leinonen oli kaudella 2016–2017 Kiekko-Vantaan paras pistemies ja syöttäjä tehoilla 15+30=45, joilla hän sijoittui koko Mestiksen pistepörssissä kuudenneksi. Leinonen valittiin sarjan helmikuun 2017 kuukauden pelaajaksi. Hän voitti kauden päätteeksi Mestis-hopeaa. Lokakuussa 2017 Leinonen teki Kiekko-Vantaan kanssa toistaiseksi voimassa olevan sopimuksen oltuaan ilman sopimusta alkukauden 2017–2018.


title: Toni Leinonen

text: Lokakuussa 2018 Leinonen siirtyi loppukauden 2018–2019 kattavalla sopimuksella Mestis-joukkue Jokipoikiin oltuaan alkukauden ilman sopimusta.


title: Otto Räty

text:
Otto Räty (s. 2. tammikuuta 1992 Tampere) on suomalainen jääkiekkopuolustaja, joka edustaa Mestis-joukkue Savonlinnan Pallokerhoa lainalla SM-liigajoukkue Tapparasta. Räty pelasi ennen hyökkääjänä.
Otolla on myös isoveli, Ossi (s.1988), joka myös pelasi juniori-ikäisenä jääkiekkoa Tapparassa.


title: Otto Räty

text: Räty on Tapparan kasvatti ja hän pelasi koko junioriuransa samassa seurassa. Ennen hyökkääjänä pelanneesta Rädystä tehtiin puolustaja kaudeksi 2009–2010 hänen pelatessa B-nuorissa.


title: Otto Räty

text: Kauden 2011–2012 Räty aloitti Tapparan A-nuorissa, josta hänet nostettiin liigarinkiin ensimmäisen kerran lokakuussa. Hän teki liigadebyyttinsä 25. lokakuuta 2011 kotona HIFK:ta vastaan ja sai ottelussa syöttöpisteen Aleksandr Barkov Jr:n tekemään 1–0-maaliin. Ottelussa Räty sai jääaikaa 21 minuuttia ja 34 sekuntia.


title: Otto Räty

text: Räty on pelannut 23 poikien maaottelua.


title: Objektikieli

text: Objektikieli on kieli, joka on tutkimuksen kohteena jollakin alalla, kuten logiikassa, kielitieteessä, matematiikassa tai tietojenkäsittelyteoriassa. Objektikieli voi olla formaalinen kieli (kuten esimerkiksi propositiologiikan kieli) tai luonnollinen kieli (kuten esimerkiksi suomi).


title: Objektikieli

text: Kieli, jolla objektikielestä puhutaan, on metakieli. Esimerkiksi logiikassa metaloogiset väitteet jostakin objektikielestä muotoillaan metakielellä ja todistetaan metakielen avulla suoritetulla päättelyllä.


title: Henri Auvinen

text: Henri Auvinen (s. 21. helmikuuta 1993 Jyväskylä) on suomalainen jääkiekkopuolustaja, joka pelaa Ruotsin kolmanneksi korkeimmalla sarjatasolla Hockeyettan-joukkue Bodens HF:ssä. Hän on pelityyliltään peruspuolustaja.


title: Henri Auvinen

text: Auvinen on Vaajakosken Pelikaanien kasvatti. Hän siirtyi juniorina sittemmin JYPiin, jossa Auvinen voitti B-nuorten I-divisioonan hopeaa vuonna 2010. Kaudeksi 2010–2011 hän oli nostamassa JYPin B-nuoria SM-sarjaan, mutta suurimmaksi osaksi Auvisen kausi eteni kuitenkin joukkueen A-nuorissa, jotka voittivat kauden päätteeksi Suomenmestaruuden. Hän debytoi kauden aikana myös miesten peleissä pelattuaan kolme Mestis-ottelua JYPin farmijoukkue D Teamissa.


title: Henri Auvinen

text: Kaudeksi 2011–2012 Auvinen liittyi Mestis-joukkue JYP-Akatemiaan (ent. D Team). Hänen tulokaskautensa toi siellä 40 runkosarjaottelussa tehot 4+2=6. Hän teki SM-liigadebyyttinsä JYPissä 25. lokakuuta 2011 vieraissa Jokereita vastaan. Auvinen merkittiin kakkospakkipariin Olli Malmivaaran vierelle ja hän sai ottelussa jääaikaa 12.39 minuuttia. Kaikkiaan Auvinen pelasi runkosarjan aikana viisi SM-liigaottelua. JYP-Akatemian kauden päätyttyä hän vahvisti JYPin A-nuoria ja nousi myös JYPin SM-liigajoukkueen kokoonpanoon kahteen finaaliotteluun Pelicansia vastaan paikattuaan Kalle Koskisen loukkaantumista. Auvinen voitti kauden päätteeksi Suomenmestaruuden.


title: Henri Auvinen

text: Auvinen liittyi kaudeksi 2012–2013 JYPin SM-liigarinkiin, mutta hän pelasi kautensa suurimmaksi osaksi vielä JYP-Akatemiassa. Auvisen otteet jäivät kuitenkin varsin heikoiksi, mistä kertoi JYP-Akatemian huonoin teholukema –19. Hän vahvisti taas loppukaudesta JYPiä, jossa Auvinen pelasi kauden aikana 13 runkosarja- ja neljä playoff-ottelua tehden yhden syöttöpisteen. Hän voitti kauden päätteeksi SM-pronssia. Helmikuussa 2013 Auvinen jatkoi sopimustaan JYPin kanssa kevääseen 2015 saakka.


title: Henri Auvinen

text: Myös kausi 2013–2014 Auvisella eteni lähinnä JYP-Akatemiassa. Hän pelasi JYPissä 16 runkosarja- ja yhden playoff-ottelun sekä neljä European Trophy -ottelua. Turnaus päättyi joukkueen mestaruuteen. Kaudella 2014–2015 Auvinen avasi maalitilinsä SM-liigassa. Hän teki liigauransa avausmaalin 18. lokakuuta 2014 vieraissa Tampereen Ilvestä vastaan. Auvinen pelasi kauden aikana SM-liigassa 28 runkosarjaottelua tehopistein 2+2=4. Hän ei mahtunut JYPin kokoonpanoon kevään 2015 pudotuspeleissä, mutta voitti kauden päätteeksi SM-pronssia.


title: Henri Auvinen

text: Kaudeksi 2015–2016 Auvinen siirtyi kaksivuotisella sopimuksella Hämeenlinnan Pallokerhon riveihin. Hän pelasi ensimmäisen täyden SM-liigakautensa tehden 52 runkosarjaottelussa tehot 1+1=2. Alkukaudella 2016–2017 Auvinen ei mahtunut kertaakaan HPK:n kokoonpanoon ja hän pelasi ainoastaan kolme ottelua lainalla Mestis-joukkue Lempäälän Kisassa, kunnes Auvisen sopimus HPK:n kanssa purettiin lokakuussa 2016. Marraskuussa hän teki kevääseen 2018 asti ulottuvan sopimuksen SM-liigan nousijajoukkue Mikkelin Jukureiden kanssa. Auvinen pelasi Jukureissa kuusi ottelua sekä yhteensä kymmenen Mestis-ottelua lainalla Jokipojissa, KeuPa HT:ssä ja Iisalmen Peli-Karhuissa, joiden jälkeen hän siirtyi tammi-helmikuun 2017 vaihteessa viimeisimpänä mainittuun joukkueeseen loppukauden kattavalla lainasopimuksella.


title: Henri Auvinen

text: Auvinen pelasi kaudella 2017–2018 Jukureissa 17 runkosarjaottelua ilman tehopisteitä sekä yhdeksän Mestis-ottelua lainalla Imatran Ketterässä, kunnes tammikuussa 2018 hänen sopimuksensa Jukureiden kanssa purettiin yhteisymmärryksessä. Samana päivänä Auvisen tiedotettiin siirtyvän loppukauden sopimuksella Ruotsin toiseksi korkeimmalle sarjatasolle HockeyAllsvenskan-joukkue MODO Hockeyn riveihin. Heinäkuun 2018 lopulla hän teki kolmen kuukauden mittaisen try-out -sopimuksen Tanskan Metal Ligaenin Frederikshavn White Hawksin kanssa. Auvisen sopimusta jatkettiin joulukuussa kuukaudella, mutta jouluaatonaattona hänen sopimuksensa kuitenkin purettiin, kun Auvinen teki White Hawksin ulkomaalaiskiintiössä tilaa venäläiselle Aleksandr Bumaginille. Tammikuussa 2019 hän siirtyi loppukauden 2018–2019 kattavalla sopimuksella Ruotsin kolmanneksi korkeimmalle sarjatasolle Hockeyettan-joukkue Bodens HF:ään.


title: Henri Auvinen

text: Auvinen pelasi alle 20-vuotiaiden MM-kilpailuissa vuonna 2013 ja alle 18-vuotiaiden MM-kilpailuissa vuonna 2011. Hän on pelannut sekä 19 nuorten että poikien maaottelua.


title: Miika Roine

text: Miika Roine (s. 8. joulukuuta 1991 Jyväskylä) on suomalainen jääkiekkoilija, joka edustaa SM-liigajoukkue Mikkelin Jukureita. Hän toimii joukkueen kapteenina. Roine on pelipaikaltaan keskushyökkääjä, mutta osaa pelata myös laidassa.


title: Miika Roine

text: Roine on JYPin kasvatti. Hän kuului kaudella 2006–2007 joukkueen C-nuorten kapteenistoon. Kaudella 2008–2009 Roine oli JYPin B-nuorten I-divisioonajoukkueen paras pistemies ja syöttäjä tehoilla 7+27=34. Kaudella 2009–2010 hän teki joukkueen A-nuorissa runkosarjassa 16 tehopistettä, mutta voitti kevään 2010 karsintasarjassa koko JYPin sisäisen pistepörssin tehoilla 4+7=11.


title: Miika Roine

text: Kaudella 2010–2011 Roine oli JYPin A-nuorten paras syöttäjä ja toiseksi paras pistemies Oula Palven jälkeen tehtyään 26 runkosarjaottelussa tehot 13+24=37. Hän voitti kauden päätteeksi A-nuorten Suomenmestaruuden. Roine pelasi runkosarjassa yhtä monta ottelua myös Mestiksessä; 24 ottelua lainalla JYPin farmijoukkue D Teamissa sekä kaksi ottelua alle 20-vuotiaiden maajoukkueessa. Tulokaskausi Mestiksessä toi yhteensä tehot 4+7=11.


title: Miika Roine

text: Roine jatkoi kaudella 2011–2012 vuoden mittaisella sopimuksella pelejään JYP-Akatemiassa (ent. D Team). Hänet nimettiin myös joukkueen kapteeniksi. Roine ylsi tehoilla 9+10=19 JYP-Akatemian sisäisen pistepörssin jaettuun kärkisijaan Oula Palven kanssa. JYPin SM-liigajoukkueessa hän debytoi 25. lokakuuta 2011 vieraissa Jokereita vastaan. Roine sai ottelussa jääaikaa 13 minuuttia. Kaikkiaan hän pelasi kauden aikana neljä SM-liigaottelua. Roine siirtyi JYP-Akatemian Mestis-kauden jälkeen vahvistamaan JYPin A-nuoria.


title: Miika Roine

text: Kaudeksi 2012–2013 Roine liittyi JYPin SM-liigarinkiin. Hän pelasi joukkueen mukana suurimman osan European Trophy -turnauksesta tehden seitsemässä ottelussa tehot 2+1=3. Kauden kynnyksellä Roine kuitenkin lainattiin JYP-Akatemiaan, jossa hän pelasi pääosan kaudestaan. Hän oli tehoilla 10+17=27 joukkueen kolmanneksi paras pistemies. SM-liigan puolella Roine pelasi kauden aikana yhden ottelun. Kaudella 2013–2014 hän oli JYP-Akatemian kolmanneksi paras pistemies ja maalintekijä tehoilla 13+16=29. Roine pelasi JYPin SM-liigajoukkueessa kaksi runkosarjaottelua sekä kolme ET-ottelua ja voitti joukkueen kanssa koko turnauksen.


title: Miika Roine

text: Roine siirtyi kaudeksi 2014–2015 vuoden mittaisella sopimuksella Savonlinnan Pallokerhoon. Hän johti joukkueen sisäistä piste- ja syöttöpörssiä tehoilla 11+26=37, kunnes Roine siirtyi helmikuussa 2015 loppukauden kattavalla sopimuksella SM-liigajoukkue Pelicansiin. Sopimus sisälsi option kahdesta seuraavasta kaudesta. Hän teki loppukaudella 12 runkosarjaottelussa tehot 1+3=4. Roineen liigauran avausmaali syntyi runkosarjan päätöskierroksella 12. maaliskuuta 2015 vieraissa Rauman Lukkoa vastaan. Maaliskuussa 2015 Pelicans käytti hänen sopimuksessaan olleen option ja teki vuoden mittaisen jatkosopimuksen Roineen kanssa.


title: Miika Roine

text: Kausi 2015–2016 oli Roineelle varsinainen tulokaskausi SM-liigassa ja hän teki 48 runkosarjaottelussa tehot 5+19=24 sekä yhdeksässä playoff-ottelussa kaksi syöttöpistettä. Roine voitti SM-liigan runkosarjan tulokkaiden syöttöpörssin ja sijoittui tulokkaiden pistepörssissä neljänneksi. Hän jakoi kevään 2016 pudotuspeleissä Pelicansin sisäisen tehotilaston voiton Antti Erkinjuntin kanssa lukemalla +3. Roine pelasi kauden aikana myös kymmenen Mestis-ottelua Heinolan Peliitoissa tehden niissä 17 tehopistettä.


title: Miika Roine

text: Roine siirtyi kaudeksi 2016–2017 vuoden mittaisella sopimuksella SM-liigan nousijajoukkue Mikkelin Jukureiden riveihin. Hän oli koko liigassa marraskuun 2016 paras pistemies ja maalintekijä tehoilla 6+5=11. Roine valittiinkin kaikkien aikojen ensimmäisenä Jukureiden pelaajana SM-liigan kuukauden pelaajaksi. Hän teki kauden aikana yhteensä tehot 15+16=31, joilla Roine jakoi Jukureiden sisäisen maalipörssin voiton Zach Budishin ja Henrik Koiviston kanssa sekä sijoittui sisäisessä pistepörssissä neljänneksi. Joulukuussa 2016 hän teki joukkueen kanssa vuoden mittaisen jatkosopimuksen.


title: Miika Roine

text: Kaudeksi 2017–2018 Roine nimettiin Jukureiden kapteeniksi. Jouluaattona 2017 hän teki vuoden mittaisen jatkosopimuksen joukkueen kanssa. Maaliskuussa 2018 Roineen sopimusta jatkettiin myös toisella vuodella kevääseen 2020 saakka.


title: Metakieli

text: Metakieli on logiikassa ja kielitieteessä kieli, jota käytetään silloin, kun kieli itsessään on tutkimuskohteena. Metakielen avulla voidaan esittää väitteitä tutkimuskohteena olevasta kielestä eli objektikielestä. Esimerkiksi logiikassa metaloogiset väitteet jostakin objektikielestä muotoillaan metakielellä ja todistetaan metakielen avulla suoritetulla päättelyllä.


title: Metakieli

text: Metakielenä voidaan käyttää esimerkiksi jotain luonnollista kieltä (kuten suomen kieltä). Metakieliset ilmaisut erotetaan objektikielisistä esimerkiksi sijoittamalla objektikieliset ilmaisut lainausmerkkeihin.


title: Metakieli

text: Metakielinen lause


title: Metakieli

text: esittää väittämän propositiologiikan kielellä ilmaistusta objektikielen lauseesta.


title: Metakieli

text: esittää väittämän suomenkielisestä objektikielen lauseesta.


title: Metakieli

text: Metakielenä kummassakin esimerkissä on suomen kieli.


title: Soul jazz

text: Soul jazz on 1960-luvulla yleinen jazz-musiikin tyylisuunta, joka on omaksunut vahvoja vaikutteita soulista, rhythm and bluesista ja gospelista. Kokoonpanot ovat pienehköjä, usein kolme tai neljä soittajaa. Aiemmin jazziin kuulumattomat urut ovat yleinen soitin soul jazzissa.


title: Soul jazz

text: Tyylille tyypillisiä ovat edeltävää jazzia useammin käytetyt hieman monotoniset, tanssimaiset rytmit ja selkeät melodiat. Soul jazzin lähin sukulainen jazzin kentällä on hard bop, joka on ottanut vaikutteita samoista populaarimusiikin tyyleistä.


title: Soul jazz

text: Soul jazz kehittyi 1950-luvun lopussa. Sen syntyä on jäljitetty saksofonisti Cannonball Adderleyn San Franciscossa levyttämään live-albumiin, jonka yhteydessä levy-yhtiö Riverside Records keksi markkinoida artistia (vastoin hänen tahtoaan) soul jazzin edustajana.


title: Soul jazz

text: Muita tyylisuunnan merkittäviä edustajia ovat esimerkiksi saksofonistit Lou Donaldson, Stanley Turrentine, Eddie Harris ja Gene Ammons, urkurit Jimmy Smith, Lonnie Smith, Jimmy McGriff ja Big John Patton, kitaristit Kenny Burrell ja Grant Green sekä pianistit Horace Silver ja Les McCann.


title: Matti Honkala

text: Matti Honkala voi viitata seuraaviin henkilöihin:


title: Matti Honkala (taidemaalari)

text: Teuvo Matias ”Matti” Honkala (5. tammikuuta 1942 Haapavesi – 7. heinäkuuta 2011 Raasepori) oli suomalainen galleristi ja taidemaalari.


title: Matti Honkala (taidemaalari)

text: Lapsuusvuotensa Keski-Pohjanmaalla viettänyt Honkala perusti oman kehysliikkeen 1960-luvun alussa Järvenpäähän. Myöhemmin liike siirtyi Helsinkiin. Honkala aloitti myös sivutoimisen taidekaupan. Vuodesta 1975 Honkala toimi Galleria Tallinvintin toiminnanjohtajana ja sen jälkeen 1981–1985 Galleria Strindbergin toiminnanjohtajana. Vuosina 1985–1992 Honkala järjesti Expohja-kesänäyttelyn Fiskarsin ruukin alueella. Expohjan näyttelyiden päätyttyä Honkala keskittyi öljyvärimaalauksiin Raaseporin Antskogissa. Honkala piti yksityisnäyttelyitä vuosittain kuolemaansa saakka ja hänen taidettaan on useiden yhteisöjen ja yritysten kokoelmissa.


title: Sjomin

text: Sjomin () on muun muassa seuraavien henkilöiden sukunimi:


title: Kankaanpää (Säkylä)

text: Kankaanpää on kyläkeskus ja taajama Säkylässä entisen Köyliön kunnan alueella. Kankaanpäässä sijaitsee Kuninkaanlähde joka on saanut nimensä Ruotsin kuninkaan Kustaa III:n ansiosta. Kankaanpää valittiin vuonna 2003 sekä Satakunnan vuoden kyläksi että koko Suomen Vuoden kyläksi. Kankaanpää on yksi ainoimpia Köyliönjärven rannalla sijaitsevia paikkoja jossa on kunnon hiekkaranta.


title: Kankaanpää (Säkylä)

text: Sekaannusten välttämiseksi Kankaanpään kaupungin kanssa Köyliön Kankaanpään postitoimipaikan nimeksi vahvistettiin Kakkuri.


title: Kankaanpää (Säkylä)

text: Kankaanpäässä sijaitsee enää vain muutamia palveluita joihin lukeutuu mm. Lallin koulu ja Vanhainkoti. Kankaanpäässä on sijainnut mm. keväällä 2009 ovensa sulkenut Tarmon lähikauppa sekä samassa kiinteistössä sijainnut OPn Osuuspankki. Kankaanpäässä sijaitsee myös vanha Köyliön Meijeri, joka ei ole ollut bisneskäytössä moniin vuosiin, mutta toukokuussa 2013 säkyläläinen "Maarit Markkula" osti sen ja aikoo kunnossapitää sitä sen historiallisen arvon takia.


title: Kankaanpää (Säkylä)

text: Kankaanpäähän on hyvät tieyhteydet, sillä sen läpi menee Säkylästä alkunsa saava ja Vuorenmaalle päättyvä Yhdystie 2044. Samoin sieltä saa alkunsa Valtatie 12:lle menevä Yhdystie 2131.


title: The Undivine

text: The Undivine oli suomalainen, Lohjalla vuonna 2005 perustettu extreme metal -yhtye. Ensilevy "Face The Chaos" julkaistiin vuonna 2011. Yhtyeen "demoaika" ja ensimmäiset aktiivivuodet alkoivat vuonna 2008 julkaistulla "Metamorphosis"-demolla, jonka jälkeen yhtye keikkaili ja teki uusia levyjä aktiivisesti. Yhtye koki monta miehistönvaihdosta vuoden 2010 jälkeen, mutta löysi viimeisen kokoonpanon ja Inverse Records julkaisi teema-albumin "Delusional Noise".


title: The Undivine

text: Toinen perustajajäsen, kitaristi ja päävastuussa ollut säveltäjä Illman lopetti yhyeessä alkusyksystä 2012. Mupu yhtye lopetti myöhemmin samana vuonna. Yhtye nähtiin kuitenkin jo 2013 esiintymässä perustajarumpali Nevanlahden kera. Myös Illman oli palannut yhtyeeseen.


title: Knut Kurck (täsmennyssivu)

text: Knut Kurki tai Knut Kurck voi tarkoittaa seuraavia:


title: 25-manna

text: 25-manna on lokakuussa Tukholman lähistöllä järjestettävä viestisuunnistustapahtuma. 25-manna järjestettiin ensimmäisen kerran vuonna 1974. Viestissä on 25 osuutta. Ensimmäisinä vuosina viesti juostiin 25 peräkkäisenä osuutena. 1980-luvulta alkaen osuuksilla 3–7 neljä suunnistajaa on suunnistanut samanaikaisesti. Viestissä on kokoonpanorajoitteita.


title: 25-manna

text: Viestin joukkue koostuu 25 juoksijasta, joista osa on naisia (D) ja osa miehiä (H). Joukkueen kokoonpanoa rajoittamalla pyritään siihen, että joukkueessa on paljolti veteraaneja ja junioreita. Yksittäisillä osuuksilla on omat rajoituksensa.


title: 25-manna

text: Osuuksilla 1–2 vain yksi juoksija juoksee kerrallaan. Toiselta osuudelta palaava juoksija lähettää kolmannelle osuudelle yhteensä neljä juoksijaa. Viimeinen seitsemännen osuuden juoksija lähettää 23. osuuden juoksijan.


title: 25-manna

text: Osuuksilla 3–7 (juoksijat 3–22, yhteensä 20 juoksijaa) viestiä juostaan neljässä säikeessä. Ensimmäisenä osuudelta 3 palannut juoksija lähettää heti ensimmäisen (yleensä hitaimmaksi ennakoidun) 4. osuuden juoksijan odottamatta muita. Ennakkoon ei ole kiinnitetty sitä, kuka lähettää kenetkin, vaan se, ketkä juoksevat mitäkin osuutta. Tavoitteena osuuksilla 3–7 on se, että kaikki 7. osuuden juoksijat palaavat maaliin mahdollisimman nopeasti, eli käytännössä myös yhtäaikaisesti, jolloin osuuden 23 juoksija pääsee lähtemään.


title: 25-manna

text: Osuudet 23–25 juostaan tavanomaisena viestinä ja viestin voittaja on ensimmäisenä osuudelta 25 palaava joukkue.


title: 25-manna

text: Joukkueessa saa olla enintään 9 miestä ikäluokissa H21–39. Naisia pitää olla vähintään 7 joista yksi on –D14/D45– ja toinen –D18/D35–. Lisäksi joukkueessa täytyy olla vähintään yksi H/D16 tai nuorempi juniori.


title: 25-manna

text: Osuuspituudet ja osuuksien osallistumisrajoitukset olivat vuonna 2012 seuraavat:


title: 21st Century

text: 21st Century on Blue Systemin studioalbumi vuodelta 1994. Se oli parhaimmillaan Saksan listoilla sijalla 11.


title: 21st Century

text: Kaikki kappaleet kirjoittanut Dieter Bohlen.


title: Tuhannen markan seteli (kappale)

text: Tuhannen markan seteli on Leevi and the Leavings -yhtyeen esittämä instrumentaalikappale, joka on tullut tunnetuksi myös Urheiluruudun tunnusmusiikkina. Kappale ilmestyi vuonna 1980 albumilla "Suuteleminen kielletty". Kappaleen nimi on sen tekijän Gösta Sundqvistin huumoria, sillä vuonna 1980, jolloin kappale julkaistiin, Suomessa ei ollut käytössä tuhannen markan seteliä.


title: Tuhannen markan seteli (kappale)

text: Vuonna 2013 Ylen järjestämässä äänestyksessä Urheiluruudun katsojat äänestivät kappaleen kaikkien aikojen suosikikseen.


title: Surun ja ilon kaupunki

text: Surun ja ilon kaupunki on Mika Waltarin vuonna 1936 julkaistu romaani, jonka kustansi WSOY. Kirja on Waltarin kirjailijanuran alkuteoksia ja heijastaa aikakautensa tulenkantajien aatemaailmaa ihmisten veljeydestä sekä romanttisesta suhtautumisesta suurkaupungin sykkeeseen. WSOY julkaisi teoksen uudestaan vuonna 2008 Waltarin syntymän satavuotisjuhlan kunniaksi osana kirjailijan Helsinki-aiheisia nuoruuden teoksia (muut olivat Appelsiininsiemen ja Isästä poikaan -trilogia). Uusintapainoksiin on lisätty kirjojen kirjoitusajan Helsinki-aiheisia valokuvia.


title: Surun ja ilon kaupunki

text: Kirjan tapahtumat sijoittuvat Helsinkiin. Henkilöhahmoja on useita; junalla kaupunkiin saapuva muukalainen, leikkauksesta toipuva pieni poika, työläinen, menestyvä liikemies, nuori kansalliskiihkoilija, huono-omatuntoinen teologi, luomisvirettä hakeva kirjailija sekä kuolemaa tekevä vanhapiika. Nämä kaikki hahmot edustavat erilaisia yhteiskuntaluokkia ja elämänvaiheita. Kirjassa henkilöt kohtaavat toisensa salaperäisellä tavalla saman päivän aikana.


title: Stratford High Streetin asema

text: Stratford High Streetin asema on Docklands Light Railwayn asema Newhamin alueella Lontoon itäosassa. Se sijaitsee 31. elokuuta 2011 avatun rataosan varrella. Nykyisen aseman kohdalla oli rautatieasema vuodesta 1847 vuoteen 1957. Tuo asema tunnettiin ensin nimellä Stratford Bridge ja myöhemmin nimellä Stratford Market. Vanha asemarakennus on säilytetty.


title: Stratford High Streetin asema

text: Asemalla pysähtyvät kaikki Stratford Internationalin ja Woolwich Arsenalin sekä Stratford Internationalin ja Becktonin välillä liikennöivät junat.


title: Chibly Langlois

text: Chibly Langlois (s. 29. marraskuuta 1958) on haitilainen roomalaiskatolinen piispa. Hänet vihittiin papiksi Jacmelin hiippakuntaan 22. syyskuuta 1991 ja nimitettiin Fort-Libertén hiippakunnan piispaksi 8. huhtikuuta 2004. Piispaksi vihkiminen seurasi 6. kesäkuuta. Pääkonsekraattorina toimi Hubert Constant, jota avustivat Guire Poulard ja Joseph Serge Miot.


title: Chibly Langlois

text: Langlois sai 15. elokuuta 2011 nimityksen Les Cayesin hiippakunnan piispaksi.


title: Launay Saturné

text: Launay Saturné (s. 14. tammikuuta 1964) on haitilainen roomalaiskatolinen piispa. Hänet vihki papiksi Port-au-Princen arkkihiippakuntaan Joseph Lafontant 10. maaliskuuta 1991. Hänet nimitettiin Jacmelin hiippakunnan piispaksi 28. huhtikuuta 2010. Piispaksi vihkiminen seurasi 29. toukokuuta. Pääkonsekraattorina toimi Bernardito Cleopas Auza, jota avustivat Louis Kébreau ja Joseph Lafontant.


title: Isovahakoisa

text: Isovahakoisa eli vahakoisa ("Galleria mellonella") on koisien heimoon ja pesäkoisien alaheimoon kuuluva perhoslaji, jonka toukat syövät mehiläisvahaa ja ovat tämän takia mehiläistenkasvatuksen tuholaisia. Lajin toukkia kasvatetaan ruoaksi terraarioeläimille.


title: Isovahakoisa

text: Isovahakoisan toukka kykenee syömään ja hajottamaan polyeteeniä, eli PE-muovia. Laboratoriokokeissa noin 100 vahakoisan toukkaa söi 92 milligramman edestä PE-muovista tehtyä muovipussia 12 tunnin aikana ja eräässä toisessa kokeessa mitattiin toukkien syöneen 14 tunnin aikana 13% PE-muovin massasta. Toistaiseksi ei ole varmuutta siitä, että hajottavatko toukat muovia omilla entsyymeillään vai suorittavatko hajottamisen toukan suoliston bakteerit. Esimerkiksi "Plodia interpunctella" koisaperhosmaisen lajin suolistosta eristetyt bakteerit "Enterobacter asburiae" ja tietyt "Bacillus" suvun bakteerit kykenevät elämään PE-muovin pinnalla ja hajottamaan sitä.